Охирги суткада дунёда 600 минг нафардан ортиқ янги касалланиш ҳолати қайд этилди - zarnews.uz\nЖаҳон соғлиқни сақлаш ташкилоти маълумотларига кўра, дунёда коронавирус инфекциясини юқтирганлар сони 96 миллион 877 мингдан ортиқни ташкил этмоқда. Шундан, 2 миллион 098 мингдан зиёд киши вафот этган. Охирги сутка давомида дунёда коронавирус инфекцияси билан касалланишнинг 600 790 янги ҳолати аниқланди, 15 846 нафар бемор вафот етди. Бу ҳақда Соғлиқни сақлаш вазирлиги жамоатчилик билан алоқалар бўлими маълум қилди.\nЖонс Хопкинс университетининг ҳозирги маълумотларига кўра, дунёда касалликни 98 миллион 728 мингдан ортиқ одам юқтирган, улардан 2 миллион 120 мингдан ортиғи вафот этган.\nКасаллик тасдиқланган ҳолатлар бўйича АҚШ биринчи ўринда турибди. У ерда ЖССТ маълумотларига кўра, 24,413 миллиондан ортиқ коронавирус инфекциясини юқтирганлар аниқланган. Иккинчи ўринда Ҳиндистон (10,639 миллиондан ортиқ), учинчи ўринда Бразилия (8,697 миллиондан ортиқ), тўртинчи ўринда Россия (3,698 миллиондан ортиқ), бешинчи ўринда эса Буюк Британия (3,583 миллиондан ортиқ).\nЖССТ маълумотларига кўра, бир сутка давомида АҚШда 188 176, Ҳиндистонда 14 256, Бразилияда 59 119, Россияда 20 921, Буюк Британияда эса 40 261 нафар янги касалланиш ҳолати аниқланган.


Ундирилган уруғлар нима ва улар нима учун керак бўлади? | АгроОлам.Uz\nДомой Чорвачилик Ундирилган уруғлар нима ва улар нима учун керак бўлади?\nУндирилган уруғлар – бундан 5 минг йил аввал ҳам маълум бўлган қадимий соғломлаштирувчи восита ҳисобланади. Ушбу шифобахш таом бизларни бир вақтнинг ўзида кўплаб хасталиклардан халос этиб, уларнинг қайтарилишга йўл қўймайди. Табиатнинг ушбу инъоми ато этадиган нарса чинакам саломатликдир.\nУруғлар униб чиққанда, уларда кескин ўзгаришлар содир бўлади: крахмал – солод шакарига, оқсиллар – аминокислоталарга, ёғлар – ёғ кислоталарига айланади. Ошқозон овқат хазм қилиши жараёнида ҳам худди шу ҳодиса содир бўлади. Демак, ундирилган уруғларда хазм қилиш фаолиятининг каттагина қисми бажариб бўлинган. Қолаверса, витаминлар ва бошқа фойдали унсурлар синтезланади, қувват жамланади ва барча кучлар сафарбар этилади.\nКўплаб кишилар учун, ўтхўр ҳайвонларни ва хонаки паррандаларни ундирилган уруғлар билан боқиш – мутлақо янги модел, озуқа ем сифатининг мутлақо янги стандартидир. Таркибида оқсил моддаси кўп бўлган ундирилган уруғлар озуқа емининг асосий манбаи сифатида ҳам, ёки амалдаги рационга қўшимча сифатида ҳам қўлланиши мумкин. Бундай услубнинг қўлланиши озуқа емини тайёрлаш учун кетадиган харажатларни кескин қисқартиради. Ундирилган уруғлар қуруқ дағал ем-ҳашакка нисбатан бир мунча яхши, қўлланиши оддий, молиявий жиҳатдан тежамли и ва кўплаб фойдали моддалардан таркиб топган бўлади.\nУруғлар махсус жиҳозланган хоналарда етиштирилади ва алоҳида паравриш учун меҳнат талаб этмайди. Бундай хоналар учун қўйиладиган асосий талаблар: ҳарорат меёрини +23°С да барқарор ушлаб туриш, ёруғлик таъминоти ва сифатли монтаж қилинган автоматик режимда ишловчи туман ҳосил қилиш тизими мавжуд эканлиги билан белгиланади. Бундай хоналарда ҳар турли: буғдой, арпа, сули, нўхат, ясмиқ, ловия, кунгабоқар, гречиха, қовоқ каби кўплаб уруғларни ундириш мумкин. Уруғларнинг кўпчилиги иккинчи ё учинчи куниёқ униб чиқади ва 6-7 куни ундан ем сифатида фойдаланиш мумкин.\n2012 йилнинг баҳорида Тошкент вилоятидаги чорвачилик ҳўжаликларидан бирида ана шундай қурилма жиҳозланди. Хона сифатида хўжалик ҳудудида мавжуд бўлган 40 футли контейнердан фойдаландик. Деворларни, пол ва шифтни сендвич билан қопладик, ҳарорат меёрини сақлаб туриш учун икки тарафидан кондиционер қўйдик. Икки қатор қилиб уруғлар ундириладиган патнислар учун токча ясадик, ёруғликни шифтга ва деворларга ўрнатдик. Уруғларни намлантириш учун сув рўзғор насосидан етказиб берилади, намлантириш режими эса сонияма-сония ишга тушириладиган функцияли Geva75-W контроллери билан мувофиқлаштириб турилади. Ҳар бир токча тепсига кичик қувватли 4191-моделдаги мини спринклер ўрнатдик.\nУруғлар учун патнисларни 60х40 см ҳажмли рухланган тунукадан чекка деворларини 5 см баландликда қилиб ясадик. Фотосуратга эътибор беринг, жавон токчалари етти қаватдан иборат, бу ҳар бир қават ҳафтанинг муайян кунига мўлжалланганлигини билдиради. Бинобарин, униб чиққан уруғли патнисларни еттинчи куни токчадан олиб, боқилаётган чорвага бериш мумкин. У ёки бу қаватдаги тайёр маҳсулот олинганидан кейин, шу заҳотиёқ ундириладиган янги уруғлар сепиб қўйилади, бу амалиёт ҳаммаси бўлиб 30-40 дақиқа вақтни олади и ва жараён узлуксиз даврийликда давом этаверади.\nЖавоннинг ҳар бир қаватига ҳар икки тарафдан 27 тадан 54 дона ана шундай патнис жойлашади, контейнердаги патнисларнинг умумий миқдори 378 дона. Боқувимизда асосан соғин сигирлар бўлгани учун, биз уруғ сифатида буғдойдан фойдаландик ва ҳар бир патнисга 1,5 кг дан уруғ солиб ундирдик. Уруғлар учинчи куни униб чиқа бошлади ва еттинчи куни майсаларнинг бўйи 15-20 см га етди. Бунда тайёр маҳсулотнинг оғирлиги 9 кг га тенг бўлиб, дастлабки оғирлигига нисбатан 6 баравар ортди. Лаборатория таҳлили натижаларига кўра, бундай ем таркибида оқсиллар миқдори 50-60% ни ташкил этади. Ушбу яшил массани асосий ем сифатида ҳам, ҳар кунлик рационга қўшимча сифатида ҳам ишлатиб кўрдик, ҳар икки ҳолда ҳам сигирлар уни иштаҳа билан еб, соғиладиган сут миқдори истемол қилинган емнинг мидорига боғлиқ равишда ўсди. Яшил барра ем ёш буқачаларга ҳам маъқул келди. Товуқларнинг унга муносабатини ҳам ўргандик, уларнинг ҳам иштаҳаси чорвадан қолишмади.\nУшбу усулнинг афзалликлари нимадан иборат:\nАввало, бутун йил давомида иқтисодий жиҳатдан фойдали озуқа еми етиштирилади.\nЕмнинг қийматини назорат қилиш имконияти мавжуд бўлади.\nИқлим ўзгаришлари озуқа еми ишлаб чиқаришга ва унинг сифатига таъсир кўрсатмайди.\nЗараркунандалар билан курашишга эҳтиёж қолмайди.\nБутун йил давомида емнинг органик манбаи таъминланади.\nХўжаликларнинг молиявий барқорорлиги ва бир маромда ривожланиб бориши таъминланади.\nЧорвачилик ва паррандачилик маҳсулоти ишлаб чиқаришнинг ўсишига чорвани яйловда боқишга нисбатан фойдаланиладиган ер майдонларини қисқартириш имконияти яратилади.\nФикримизча, бундай тизим қўлланишини соҳалари жуда ҳам кенг ва кўплаб хўжаликлар бу усул ёрдамида яхши даромад олишлари мумкин. Масалан, чорва моллари кўп бўлмаган кичик хўжаликлар ҳамиша ўз озуқа еми манбаларига эга бўлиш ва ундан самарали фойдаланиш йўлида доимо изланадилар. Шунингдек чекланган ер майдонига эга бўлган хўжаликлар ҳам, озуқа еми таннархини пасайтиришни истовчилар ҳам, бозорга чиқарилаётган маҳсулот сифатини янада яхшилашни хоҳловчилар ҳам бу усулдан фойдаланиши мумкин. Бундан ташқари, чекланган заҳирадаги, таркибида озуқа моддалари кўп бўлган емдан фойдаланаётган сут-товар фермалари ҳам сутдаги ёғлилик миқдорини сақлаган ҳолда, сут ишлаб чиқаришни оширишлари мумкин. Ер майдони чорвачилик, паррандачилик билан шуғулланиш учун чекланган ва емнинг қимматлилигидан азият чекаётган тадбиркорлар ва ниҳоят, замонавий технолгиялар ва ечимларнинг шайдолари йил бўйи 365 кун барра яшил озуқа емидан фойдаланишлари мумкин.


17 октябрь, 2021, 08:50\nТеглар:Легионерларимиз | Италия | А Серия | Рома | Элдор Шомуродов | Суперлига | Про-лига | Нефтчи | Динамо Самарқанд | Ньюкасл | Ўзбекистон МТЖ | Сречко Катанец\nҲафта воқеликлари кўрсатувининг муҳим воқеликлари\nАссалому алайкум қадрли SPORTS.uz сайтининг кузатувчилари. Ўтган ҳафта футбол оламида кўплаб воқеалар юз берди. Улар орасида ўзбек футболига алоқадорлари ҳам бор. Шу боис биз хозир ана шулар хакида суз юритамиз.\n1.Сречко Катанец Ўзбекистон миллий терма жамоасидаги илк ғалабасини қўлга киритди. Рақиб дарвозаси 5 бор ишғол қилинди. Аммо иккинчи ўйинда Иордания мураббийимизга ҳали қиладиган ишлари кўплигини кўрсатиб қўйди.\n2.Шомуродовнинг трансфер суммаси кескин кўтарилди! Бу ўзбек футболчилари учун рекорд кўрсаткич ҳисобланади. Хўш, энди унинг нархи қанчани ташкил қилади?\n3."Нефтчи" Суперлигага қайтди. Узоқ йўл босиб ўтилди. Лекин энг асосийси тасодифан эмас, ўйланган режа асосида амалга ошди.\n4."Динамо" ҳам “Нефтчи” ортидан муддатидан аввал Суперлигага чиқди. Вазифа бажарилганига қарамай самарқандликлар тўхтаб қолмоқчи эмас.\n5.ПСЖ ва “Манчестер Сити”га рақобатчи пайдо бўлди. "Ньюкасл" саудиялик миллиардер қўлига ўтди. Унинг бойлиги парижлик ва шаҳарлик олифталарнинг пулидан анчагина кўп.\n1.Август ойида терма жамоа бошқарувини қабул қилиб олган Сречко Катанец ишни миллий чемпионатимизни кузатишдан бошлади. Марказий ва халқаро мақомдаги учрашувларда тез-тез кўриниш бериб турган словениялик мутахассис ваниҳоят, ой сўнгида терма жамоани Тошкентга йиғди. Пойтахтимизда бир неча кун бўлиб ўтган йиғин сентябрь ойи бошида Швецияда давом эттирилди. Мезбонларнинг аралаш таркиби билан ўтказилган ўртоқлик ўйинида вакилларимиз 1:2 ҳисобида имкониятни бой берди.\nОрадан бир ой вақт ўтиб, иккинчи йиғин ва энди рақиблар даражаси пасайди. Малайзия дарвозасини вакилларимиз 5 бор ишғол қилди. Қарийб бир йилдан бери термада гол ура олмаётган Достон Ҳамдамов дубль қайд этди. Дебютант Ҳусайн Норчаев ҳам терма жамоа учун илк ўйинда гол уришга муваффақ бўлди. Биринчи тайм охирида посбонимиз Валижон Раҳимов ўз дарвозасидан тўп олиб чиқди. Иккинчи 45 дақиқаликда ҳам "оқ бўрилар" устунлик намойиш этди ва икки бор рақиб постига йўл топди. Бу сафар яна янги номлар катта саҳнага чиқди, Иброҳимхалил Йўлдошев ҳамда Азиз Амонов терма жамоа учун дебют голини урди.\nБир неча кундан сўнг, Катанец жамоаси нисбатан кучлироқ рақибга қарши майдонга тушди. Мезбон Иордания билан баҳс учун танланган асосий таркиб словениялик мутахассис тўлақонли ротацияга қўл урганидан дарак берарди. Бу ўз таъсирини кўрсатмай қолмади ва футболчиларимиз майдонда ёш болаларча хатоларга йўл қўйди. Балки бутун жамоа бундай қилмагандир, аммо якунда биз 0:3 ҳисобида мағлубиятга учрадик. Ўзбекистон тарихда илк бор Иорданияга йирик ҳисобда имкониятни бой берди. Биринчи марта Иордания дарвозасига йўл топа олмадик. Авваллари камида битта бўлса ҳам гол урардик. Бироқ бир жиҳатни эсдан чиқармаслик лозим, бу Катанецнинг терма жамоа бошқарувидаги эндигина учинчи ўйини. Словениялик мураббий 3 та ўртоқлик учрашувида ҳар хил ҳимояни ишга солиб кўрди. Балки у ҳам мудофаамиздаги кемтикни пайқаган ва уни беркитишга ҳаракат қилаётгандир.\nАксарият мутахассислар Вадим Абрамов даврида ҳимоямизнинг суст ҳаракат қилишини асосан ёши катта футболчиларга боғлар эди. Анзур Исмоилов, Егор Кримец, Шерзод Аъзамов каби ҳимоячиларнинг даври ўтганлиги, Одил Аҳмедовнинг орқа чизиққа қайтарилиши Вадим Карленовичнинг хатоси сифатида Ўзбекистон мағлубиятларининг асосий сабаби, дея кўрсатиларди. Ўзидан олдинги мураббийдан фарқли ўлароқ, Катанец ҳимояни ёшартириш, ҳар қандай тажриба ҳамда вариантларни қўллаб кўришдан чўчимаяпти. Достон Турсунов, Абдулла Абдуллаев, Иброҳимхалил Йўлдошев, Дилшод Саитов каби янги номлар бугун терма жамоа либосини кийди. Ва катта эҳтимол билан, расмий учрашувларда ҳам айнан улар таркибга киритилади. Шу боис, Сречко Катанецдан натижа талаб қилмай туришимиз адолатдан бўларди. Ҳеч бўлмаса, ярим йилга!\n5.ПСЖ ва “Манчестер Сити”га рақобатчи пайдо бўлди. "Ньюкасл" саудиялик миллиардер қўлига ўтди. Унинг бойлиги парижлик ва шаҳарлик олифталарнинг пулидан 10 баробар кўп\nСаудия Арабистони ҳукумати инвестиция фонди (PIF - Public Investment Fund) расман "Ньюкасл"ни сотиб олди. Бу ҳақда клуб матбуот хизмати хабар тарқатди.\nМаълумотларга кўра, келишув 300 миллион фунтга амалга ошган. Фондга шаҳзода Муҳаммад ибн Салмон раҳбарлик қилади. Саудияликлар ўтган йили ҳам клубни харид қилишга ҳаракат қилганди, бироқ айрим сабабларга кўра бу амалга ошмаган.\nЭслатиб ўтамиз, "Ньюкасл" аввал Майк Эшлига тегишли эди. У 14 йилдан буён жамоа бошқарувида бўлиб турганди. Клуб турнир жадвалида айни дамда 3 очко билан 19-ўринда жойлашган.\nБу дунёдаги энг катта хусусий фонд ҳисобланади. Уларнинг мол-мулки АПЛ жамоаларининг барчасиникидан 75 фоизга каттароқдир.\nАраблар клубга сармоя киритишни январь ойиданоқ бошламоқчи. Аммо УЕФА қоидаларини бузмаслик учун бу жараён секин-аста амалга оширилади.\nЯнги раҳбарият янги футболчилардан кўра, дастлаб клубнинг инфратузилмасини янгилашга эътибор қаратади. Сабаби Эшли унга 14 йилдан бери пул ажратмаган.\nАраблар бу жамоани ҳам қўлга киритишди. Энг бадавлат фонд қўлига ўтган жамоа келажакда нафақат АПЛни, балки Европани ҳам забд этиши мумкин. “Ньюкасл”нинг кучига шубҳа қилсангиз, унинг янги раҳбари Муҳаммад ибн Салмоннинг пулларига боқинг. Салмоннинг мол-мулки яқин йилларда трансфер бозорини ўзиники қилиб олган ПСЖ ва “Манчестер Сити”никидан анча кўп.\nҚуйида клубларнинг энг бой эгалари рейтингини кўришингиз ва ўзингиз баҳо беришингиз мумкин.\nСаудия Арабистони фонди “Ньюкасл”ни харид қилганидан кейин Европанинг яна икки машҳур клубига эгалик қилмоқчи.\nTransfermarkt порталининг хабар беришича, Салмон тез орада Италиянинг “Интер” ва Франциянинг “Марсель” клубларини ўз қарамоғига олади. Маълумотларга қараганда, араблар бу икки клуб учун умумий ҳисобда бир миллиард евро харажат қилишни режалаштирмоқда.\nБундан ташқари, саудияликлар Европадан ташқари Бразилия клубларидан бир нечтасини харид қилиш имкониятларини ўрганиб чиқмоқда.


Низомиддин Шомий (? - 1431) - www.ziyouz.uz\nБош саҳифа Илм ва фанТарихМаънавият юлдузлариНизомиддин Шомий (? — 1431)\nНизомиддин Шомий (? — 1431)\nЧоп этилган 09.04.2019 09.04.2019 МуаллифZiyouz.uz\nМарказий Осиёнинг XIV—XV аср, яъни Темур ва Темурийлар даврвда яшаб ижод этган моҳир тарихнавис, ёзма ёдгорликларнинг энг дастлабкиларидан бири — Амир Темур топшириғи билан ёзилган. «Зафарнома» асарининг муаллифи Низомиддин Шомийдир.\nНизомиддин Шомий ҳаёти ва ижоди ҳақида ўз асарларидан баъзи бир кичик-кичик лавҳалардан ташқари ўрта асрлар ёки ҳозирги замон манбаларида маълумотлар жуда кам. Туғилган йили номаълум. Унинг Шомий ёки Шанби Ғозоний нисбаси асосида, у аслида Табриз чеккасидаги Шанби Ғозон деб аталган мавзедан бўлган, деб тахмин қилинади.\nМавлоно Низомиддин 1398 йилнинг август ойида Амир Темур аскарлари Бағдод шаҳрини забт этганликлари ҳақидаги воқеаларни қаламга олар экан, ўзи биринчи бўлиб шаҳардан чиққанлиги, ҳазрат Соҳибқирон билан учрашиб, суҳбатида бўлганлигини эслатиб ўтади («Зафарнома», Тауэр нашри, 1-жилд, Байрут, 1937 й., 139-бет.). Демак, у 1398 йили Боғдодда яшаган ва унинг Амир Темур билан биринчи учрашуви ана шу йили содир бўлган. Амир Темур билан иккинчи учрашуви эса «Зафарнома»нинг 1400 йил воқеалари баёнида учрайди. Ўша йили октябрь ойида Амир Темур Шом (Сурия) чегарасида жойлашган Ҳалаб шаҳрини қамал қилган. Муаллифнинг ёзишича у ўша вақтда Ҳижоз сафарига кетаётган экан, шаҳар муҳофазачилари ундан шубҳаланиб, тўхтатганлар ва қалъа рўбарўсидаги бир бинога қамаб қўйганлар. Бу ердан у қалъанинг забт этилишини ўз кўзи билан кўрган (Ўша жой, 227-бет).\nШу давр муаррихларидан бўлган Ҳофизи Абрўнинг ёзишича, жангдан сўнг Жалол ул-Ислом номли бир амир Низомиддин Шомийни Амир Темур ҳузурига олиб келган, ҳазрат Соҳибқирон унга илтифотлар кўргазиб, яхши қабул қилган («Зафарнома», Туаэр нашри, 2-жилд, Прага, 1956 й. 160-бет).\nЖумладан, Ҳофизи Абрў яна 1412 йил воқеаларини баён этар экан, Низомиддин Шомийни марҳум сифатида тилга олади (Ўша жой, 14-бет).\n(«Зафарнома»нинг ёзилиш тарихи ҳақида шуни таъкидлаш лозимки, Мавлоно Шомийнинг ўзи берган маълумотга кўра, ҳижрий 804 йили (1401 йил 11 августдан 1402 йил 1 август оралиғи) Амир Темур уни ҳузурига чорлаб, ўз юришлари битилган йирик бир асар яратишга ундаган. Соҳибқирон ўша даврга қадар мунший ва котиблари тарафидан тузилган битиклар уни қониқтирмаганлигини айтган. Ёзилажак асар бир томондан, авом халққа тушунарли, содда, равон тилда ва айни пайтда маърифатли кишилар эътиборига ҳам лойиқ тарзда ёзилишини уқтирган. Мавлоно Низомиддин бу масъулиятни ўз бўйнига олган («Зафарнома», 1-жилд, 10—11-бетлар).\nТабиийки, бу учрашувдан сўнг Низомиддин Шомий сарой тарихчиси сифатида Амир Темурнинг кейинги барча юришларида унга ҳамроҳлик қилган. 806 йил муҳаррам ойида (1403, июл-август) Грузиядаги Биртис қалъаси забт этилишини ёзар экан, Низомиддин Шомий бу воқеани ўзи кузатганлигини айтади. Шомий юришлардан бирида ийди рамазон муносабати билан йиғилган жамоага ваъз айтиб, сўнг ийд намозида пешнамозлик қилган. Бу воқеани машҳур тарихнавис Шарафиддин Али Яздий шундай тавсифлаган: «Шу йил рамазон ийдини (806/1404) ҳазрат Соҳибқирон Оби-Оғлиқ ёқасида кутди. Замонанинг балоғатли фузалоларидан бўлган ва ҳазрат Соҳибқироннинг эзгуликлари ва фахрли ишларидан бир қанчасини баён қалами билан ифодалаган Маволоно Низомиддин Шанбий ийд хутбасининг қироатига ва намозига киришди» (Яздий, «Зафарнома», Тошкент, 1972, 449-6).\nТахминан, шу вақтда, ёхуд бир неча ҳафта кейин Мавлоно Низомиддин Соҳибқирон юришларини 1404 йил баҳоригача етказиб, асарни тамомлаган ва уни Озарбайжондан Самарқандга қайтиш тарадуддида бўлган Амир Темурга тақдим этган (Бундан кейинги Темур вафотигача (феврал, 1405) кечган воқеалар, кейинроқ Ҳофизи Абрў томонидан «Зайл» — (Илова) тарзида ёзилган.\nНизомиддин Шомий «Зафарнома» асарини ёзиш учун қандай манбалардан фойдаланганлиги хусусида, афсуски, на ўзининг ва на замондошлари асарида учрайди. Лекин «Зафарнома» асарини тадқиқ этиш натижасида Шомий қуйидаги манбалардан фойдаланганлигини тахмин қилиш мумкин:\nа) Амир Темурнинг котиблари назм, насрда форсий, туркий тилларида ёзган кундаликлар ва битиклар. Булар Низомиддин Шомий ва ундан кейинги муаллифлар даврида мавжуд бўлган бўлса ҳам, бизнинг даврларга етиб келмаган ёки ҳали топилганича йўқ;\nб) муаллифнинг ўзи кейинги 2—3 йил давомида Амир Темур юришлари шоҳиди бўлган ва ёзиб олган воқеалар;\nв) Амир Темурнинг Ҳиндистонга юриши билан боғлиқ воқеалар баён этилган Ғиёсиддин Алининг «Амир Темурнинг Ҳиндистонга юриш кундалиги» асари.\n«Зафарнома» тарихий асар сифатида XIV—XV асрларда Темур ва Темурийлар ҳукмронлиги давридаги Марказий Осиё, Олтин Ўрда хонлиги, Озарбайжон, Эрон, Афғонистон, Ироқ, Сурия, Миср, Туркия ва бошқа мамлакатлар тарихига оид воқеаларни ўз ичига олган. Асар муқаддимасида Амир Темур тарих саҳнасига чиққан 1360 йилга қадар Марказий Осиёда ҳукмронлик қилган чингизий ҳукмдорлар ҳақида қисқача маълумот берилган. Сўнгра Амир Темурнинг XIV асрнинг иккинчи ярми ва XV асрнинг бошида қилган юришларининг батафсил баёни келтирилган. Асар 1404 йил март ойида Амир Темурнинг Озарбайжонда Аррон Қаробоғида турганлигининг баёни билан якунланиб, унинг вафотигача, яъни, бир йилча вақт ичида содир бўлган воқеалар ёритилмай қолган.\nНизомиддин Шомий асарида қелтирилган воқеалар силсиласи кейинги тарихнавислар томонидан давом эттирилган. Жумладан, Темурийлар Шоҳрух Мирзонинг тарихнависи Ҳофизи Абрў «Мажмуа» («Тўплам») асарини ёзар экан, Шомийнинг «Зафарнома»сидан ҳам фойдаланган ва воқеалар тизмасини Шоҳрух Мирзо ҳукмронлик қилиб турган 1420 йилгача давом эттирган. Кейинроқ 1423 йили Шоҳрух Мирзонинг ўғли Бойсунғур Мирзо (вафоти — 1433) фармони билан Ҳофизи Абрў тўрт жилддан иборат «Мажмуа ут-таворихи султония» («Султонга аталган тарихлар йиғиндиси») деб аталган асарни ёзишга киришган ва уни 1427 йил воқеаларининг баёни билан тугатган.\nНизомиддин Шомийнинг «Зафарнома» асари ўзида жамланган тарихий маълумотларнинг ишончлилиги билан XV—XVI асрларданоқ бошқа асарлар учун бош манбалардан бири бўлиб хизмат қилган. Шарафиддин Али Яздийнинг «Зафарнома», Абдураззоқ Самарқандийнинг «Матлаъи саъдайн ва мажмаъи баҳрайн» («Икки саодатли юлдузнинг чиқиши ва икки денгизнинг қўшилиш жойи»), Фасиҳ Ҳавофийнинг «Мужмали Фасиҳий», Муҳаммад Фазлуллоҳ Мусавийнинг «Тарихи ҳайрот», Хотифийнинг назмда битилган «Темурнома», Мирхонднинг «Равзат ус-сафо» («Поклик боғи»), Хондамирнинг «Ҳабиб ус-сияр» («Яхши хислатлар») ва бошқа бир қатор асарлар шулар жумласидандир. Уларнинг ҳар бирида илгариги асарлардаги воқеалар ҳар хил таҳрирларда қайтарилиши билан бирга бошқаларида учрамайдиган воқеалар тафсилоти ҳам мавжуд.\nШомий «Зафарнома»сининг фақат икки қўлёзма нусхасигина сақланиб қолган. Биринчиси, Амир Темурга тақдим этилган қўлёзмадан 1425 йилда қўчирилган нусхаси бўлиб, у Истамбулдаги «Нури Усмония» масжиди кутубхонасида, 3367-инвентар рақами остида мавжуд. Иккинчиси, муаллиф Амир Темурнинг набираси Мирзо Умар баҳодир ибн Мироншоҳ (вафоти — 1409)га тақдим этган кўлёзмадан 1434 йили кўчирилган нусха бўлиб, у Лондондаги Британия музейи кутубхонасида, 23980-инвентар рақами билан сақланади.\nТаниқли матншунос олим Феликс Тауэр мазкур қўлёзмалар ноқис бўлганлиги сабабли, уларни Ҳофизи Абрунинг «Зубдат ут-таворих» асари билан солиштириб тадқиқ этиш асосида «Зафарнома»нинг икки жилддан иборат илмий-танқидий матнини нашр эттирган. Биринчи жиддига фақат «Зафарнома» илмий-танқидий матни киритилган. Иккинчи жилдида эса нашрнинг сўзбошиси, қўшимчалар, нусхалардаги фарқлар берилган.\nАсар кейинги вақтларда Шарқ ва Ғарб олимлари томонидан ўрганилиб, ундан қисқартирилган таржималар амалга оширилган. Жумладан, 1949 йили Анқарада Нежоти Луғол деган олим Ф. Тауэрнинг нашри асосида қисқартириб, турк тилида таржима қилган. Ундан ташқари, шарқшуносликка оид бир неча китобларда бу асардан терма таржималар эълон қилинди. Бу таржималар тўлиқ бўлмасада ноёб бўлиб қолган. Шуни назарга олган ҳолда кейинги йилларда ЎзР ФА Абу Райҳон Беруний номли Шарқшунослик институтида «Зафарнома»нинг ўзбек тилига тўлиқ илмий-изоҳли таржимаси Ҳофизи Абрў «Илова»си билан бирга нашрга тайёрланди. Унга институтнинг собиқ илмий ходими, марҳум Юнусхон Ҳакимжоновнинг Ф. Тауэр нашри бўйича қилинган дастлабки қоралама таржимаси асос қилиб олинган.\nт.ф.д. А. Ўринбоев\n← Аввалги Аввалги Акмал Саидов. Амир Темур сиймоси – жаҳон операнавислигида\nКейинги → Кейинги: Буробия Ражабова. “Равзат уссалотин”да Амир Темур ва темурийлар зикри


ИнтерФУТБОЛ :: Мундиал тассуротлари (иккинчи ҳафта)\nМундиал тассуротлари (иккинчи ҳафта)\nШунақа вазият бўлмоқдаки, жаҳон чемпионати 1|8 финал ўйинларидан сўнг мусобақанинг энг асосий фаворитлари саналмиш Бразилия, Франция ва Аргентина термаларидан исталган иккитаси жаҳон чемпионатини ўз уйида томоша қилиши мумкин.\nБунга қўшимча равишда, мазкур мундиалда олдинги йилларга нисбатан анча кучли экани эътироф этилаётган Уругвай ҳамда сўнгги йилларнинг номдор термаси Португалиядан бири ҳам ЖЧни бошқалардан аввалроқ якунлаши муқаррарлигини инобатга олсак, Россияда ўтаётган жаҳони чемпионати чорак финалдаёқ анча «ғариблашиб» қолади.\n2002 ЙИЛГИ «ҚИРҒИН»\nҲозирданоқ шуни бемалол айтиш мумкинки, бу йилги жаҳон чемпионати гуруҳлардаги ўта муросасиз курашлар билан эсда қоладиган бўлди. Қайси маънодаки, ўртаҳолроқ ёки заиф саналган баъзи термалар йирик-йирик грандларни-да аяб ўтирмаяпти. Бошқача айтганда, яшил майдонларда катта «жанглар» кетмоқда.\nЭсингизда бўлса, 2002 йили Япония ва Кореяда ўтган мундиалда ҳам худди шунга ўхшаш ҳолат кузатилганди. Голландиянинг мундиалга чиқолмагани етмаганидек, Аргентина, Франция ва Португалия (Уругвай ҳам!) гуруҳда қолиб кетганди.\nМезбонлардан бири - Жанубий Кореянинг 1|8 ва 1|4 финалдаги ўша машҳур «ҳунар»ларидан сўнг Италия ва Испания ҳам уйига равона бўлгач, ярим финалда Бразилия ва Германия билан бир қаторда кутилмаганда Жанубий Корея ва Туркия термалари қолишганди.\nНазаримда юқоридагига ўхшаш ҳолат яна такрорланадигандек. Тахминан ярим финалларга бориб, жаҳон чемпионатининг доимий «эгалари» саналган терма жамоалардан атиги бир ёки иккитаси қолади.\nТўғри, бу йилги мундиалда Хорватия ва Бельгия термаларининг потенциали бошқа йиллардагига нисбатан анча юқорилиги олдиндан маълум эди. Айниқса, хорватлар бунақа кучли таркибга фақат 1998 йилдагина эга бўлишган.\nБунинг исботи тариқасида ўшанда Германия ва Голландиядек грандларни ютиб, Франция-98ни 3-ўринда якунлашганди. Хуллас, бу йилги ярим финалларда ҳам худди ўша 2002 йилгидек 2+2 кўринишидаги терма жамоалар қолиши эҳтимоли юқори.\nГермания ва Бразилия терма жамоаларининг мос равишда «Е» ва «F» гуруҳларидан жой олишлари чемпионат бошланишида ҳеч кимнинг эътиборига тушмаган бўлсада, 3-тур олдидан бу факт энг асосий мавзулардан бирига айланди-қолди.\nСуммар равишда 9 марта жаҳон чемпионатини ютган бу икки терма жамоанинг ўз гуруҳларида 1-ўринни олишлари ҳеч кимни шубҳалантирмасди. Лекин немислар ҳам, бразилияликлар ҳам дастлабки 2та турда жуда-жуда қийналишди. Аслида иккала терма ҳам 1|8 финалда бир-бирига тўғри келиб қолмаслик учун барча кучларни (ҳийлаларни) ишга солиши тайин эди.\nЯкундаги натижалардан ўзингиз воқифсиз - ҳаммаси ҳеч ким кутмаган ва айни пайт жуда ғаройиб тарзда якун топди. Иккинчи тарафда Франция ва Аргентина миллий жамоаларининг бир-бирига тўғри келиб қолиш хавфи ҳам худди шунга монанд равишда пайдо бўлганди.\nРОНАЛДУ - «БУЮКЛАР ИШИ» ДАВОМЧИСИ\nЭсингизда бўлса, газетамизнинг ўтган пайшанба сонида Лионель Мессининг пенальтини уролмагани атиги «буюклар иши»нинг давоми эканлигини таъкидлагандик.\nЖаҳон чемпионатлари тарихида бундай «янглишиш»лар талайгина кузатилгани, ўз даврида Марадона, Платини, Сократес, Зико, Роберто Баджо каби даҳо футболчилар ҳам энг зарур лаҳзаларда пенальтидан гол ура олишмагани алоҳида тилга олинганди.\nБу галги мундиал унинг учун сўнггиси эканлиги эҳтимоли юқори бўлган Криштиану Роналду ҳам афтидан Мессига яна «ғайирлиги» келди шекилли, 11 метрли жарима зарбасини ноаниқ йўллади. Аниқроғи, унинг йўлига эронликлар посбони тўғаноқ бўлди.\nБу «қилиқ»лар якунда иккала терма жамоага ҳам жуда-жуда қимматга тушиши мумкин эди. Худди тарихдаги «буюк янглишишлар» каби...\nРоссия терма жамоаси иштирокидаги баҳслар доимо ҳаммамизнинг диққат-эътиборимизда бўлади. Черчесов шогирдларининг дастлабки иккита турда кўрсатган ажойиб ўйинлари мазкур терманинг мундиалда катта марраларни кўзлаётганига «сигнал» бергандек эди. Лекин учинчи турда Уругвай термаси ҳаммасини жой-жойига тушириб қўйди.\nЭдинсон Кавани ва Луис Суарес бошчилигидаги йигитлар Россияни худди бизни ютган ҳисобда мағлуб этишди-қўйишди. Фарқи - биз энг кучсиз таркибимиз билан меҳмонда ўйнаган бўлсак, россияликлар энг кучли таркиблари билан ўз уйларида тўп суришганди...\nЧемпионат тўпурарлиги бўйича кўрсаткичлар ҳам камида 2002 йилги натижани такрорлаши мумкин. Ўшанда бразилиялик Роналдо турнир давомида 8та тўп киритганди. Роналдодан ташқари ҳеч бир футболчи сўнгги 40 йилда битта чемпионатда 6тадан кўп гол уролмаган.\nБу гал инглиз Харри Кейн икки ўйиндаёқ 5та, бельгиялик Ромелу Лукаку эса 4та тўп киритганини ва бунга қўшимча равишда Криштиану Роналду ҳисобидаги 4 голни тилга олсак, мазкур чемпионат бизга анча сермаҳсул тўпурарликни тақдим этиши мумкинлиги кўринмоқда.\nБиз - осиёликмиз. Ҳеч қачон бу қитъа вакилларининг иштирокига бефарқ қарамаганмиз. Шахсан мен улар иштирокидаги ҳар бир ўйинда, албатта, қитъадошларимизга тарафкашлик қиламан. Қайси маънодаки, уларнинг муносиб иштироки қитъамиз обрўсини, рейтингини кўтариши шубҳасиз.\nЯпония терма жамоасининг дастлабки икки турда кўрсатган натижалари кўпчилигимизни хурсанд қилгани аниқ. Эрон термаси томонидан намойиш этилган футбол эса, шубҳасиз, мундиал безагига айланди.\nАслида ҳеч биримиз Эрондан лоақал, Испания ва Португалияга яқинлашишни ҳам кутмагандик. Лекин Карлуш Кейруш бошчилигидаги йигитлар Испанияни ҳам, Португалияни ҳам ўта ноқулай аҳволга тушириб қўйишди.\nМУНДИАЛДА ЎЗБЕКИСТОН БАЙРОҒИ!\nОсиё футбол конфедерациясида масъул лавозимда ишлайдиган дўстим Аваз Бердиқулов айни пайт ўз иши доирасида Самарада бўлиб турибди. Жаҳон чемпионати ташкилий ишларини бажараётган Аваз билан Россия - Уругвай баҳси пайтида мулоқот қилгандим. У менга жўнатган расмлар орасида қўлида Ўзбекистон байроғини ҳилпиратиб турган йигитларни кўрдим.\n- Укам - Аброр бу, - дейди Аваз. - У ўртоғи билан футбол томоша қилгани келганди.\nАнчадан бери кўришмаганим учун укаларимизни танимабман ҳам...\nХуллас, шунақа гаплар... Миллий терма жамоамиз бу галги мундиалдан ҳам қолиб кетган бўлсада, унда ҳеч бўлмаганда назоратчи ва раcмийларимиз, айниқса, миллатимиз ғурури бўлган Равшан Эрматовнинг иштирок этаётгани ҳар ҳолда, ичимиздаги аламларни бироз бўлсада камайтириши аниқ.


Биласизми? Эркин кураш тарихи эрамиздан аввалги даврга бориб тақалади / Olamsport.com\nБиласизми? Эркин кураш тарихи эрамиздан аввалги даврга бориб тақалади\nТеглар : Эркин курашОлимпиадаФадзаев\nОлимпия оиласига мансуб эркин кураш тарихи илдизи қадимги Юнонистонга бориб тақалади.\nМаълумки, ҳар хил спорт турлари бўйича комплекс синовлар қадимги юнонлар умумий жисмоний тайёргарлиги асосини ташкил қилган. Эркин усулда курашиш ҳамма спорт турлари ичида катта аҳамиятга эга бўлган. Курашчилар беллашувларида, ҳозирги қоидалардан фарқли ўлароқ, рақибни сафдан бутунлай чиқариб юбориш ёки уни мағлуб бўлганлигини тан олишга мажбур қилиш ғалаба мезони бўлиб хизмат қилган. Курашда бунга рақибни беллашувни давом эттиришдан маҳрум қилувчи самарали усулларни ўтказиш, эрамиздан аввалги VIII асрдан бошлаб уни тиззада туришга мажбур қилиш йўли билан эришилган.\nҚадимги дунё ҳайкалтарошлари кураш беллашувларидан парчаларни тасвирлаганлар. Бу беллашувларда курашчилар оёқлардан ушлашлар билан бир қаторда оёқлар ёрдамида бажариладиган ҳаракатлардан фойдаланганлар.\nЗамонавий эркин кураш, мутахассисларнинг фикрича, Англияда шаклланган. ХVIII асрданоқ бу ерда шундай кураш варианти мавжуд бўлганки, бунда курашчиларга ҳужум воситаларини танлашда кенг имконият берилган.\nХIХ аср Eвропада профессионал курашнинг жадал ривожланиш асрига айланди. Спортдаги профессионализм Американи ҳам эгаллади. Кураш сердаромад машғулотга айланди. Шимолий Америкада эркин курашни тарғиб қилувчи ёшлар спорт тўгараклари пайдо бўла бошлади. Кураш инсонни ҳар томонлама ривожлантирувчи ҳамда қизиқарли ва томошабоп спорт турига айланди.\n1904 йилда АҚШда ўтказилган учинчи Олимпия ўйинларида америкаликлар мезбон сифатида ўз ҳуқуқларидан фойдаланиб, биринчи бор олимпия дастурига юнон-рум кураши ўрнига эркин кураш мусобақаларини киритдилар. Бироқ бошқа давлатлар вакиллари бу мусобақаларда иштирок этмадилар, чунки ҳамма иштирокчилар битта мамлакат - АҚШ вакиллари эди. Кейинги Олимпия ўйинлари (1908 й.) дастурида иккита кураш тури бор эди. Бироқ V Олимпия ўйинларида (Швеция, 1912 й.) ташкилотчилар эркин курашни Олимпия дастурига киритмадилар ва спортчилар юнон-рум кураши мусобақаларида қатнашдилар.\n1921 йилда мазкур қўмита Халқаро ҳаваскорлар кураш федерациясига (ФИЛА) айлантирилди. Ушбу ташкилот 2014 йилдан UWW, яъни инглизча талаффузда (Юнайтед Ворд Вреслинг)га айлантирилди. Эътиборлиси, ушбу ўзгариш айнан Тошкентда ўтган жаҳон чемпионати доирасидаги Конгрессда эълон қилинган. UWW жаҳондаги энг йирик ва таъсир доираси катта спорт ташкилоти ҳисобланади.\nVII Олимпия ўйинларидан бошлаб (Бельгия, 1920й.) эркин кураш доимий равишда Олимпия ўйинлари дастурига киритиб келинмоқда. Ўша пайтларда Олимпия ўйинлари турли мамлакатлар эркин курашчиларининг ўз кучини синаб кўрадиган ягона мусобақа эди. Бошқа ҳеч қандай халқаро мусобақалар ўтказилмасди.\nБиринчи Eвропа чемпионати 1929 йилда Парижда, биринчи жаҳон чемпионати эса 1951 йилда Токиода ўтказилган.\nЎзбекистонлик курашчилар мустақилликка эришгунимизга қадар ҳам халқаро майдонда катта ютуқларни қўлга киритганлар. Улар орасида икки карра Олимпиада чемпионлари, бир неча бор жаҳон чемпионлари Арсен Фадзаев ва Махарбек Хадарстев, шунингдек уч карра жаҳон чемпиони Аслан Хадарстевни алоҳида таъкидлаш ўринли бўлади. Улар қаторида Э.Абдураманов, Э.Юсупов, Л.Шепилов, А.Хаймович, Р.Атаулин, Х.Зангиев, Р.Исламов, А.Очилов, Д.Захартдинов ва Р.Хинчаговлар ҳам катта ютуқларга эришганлар.


Ўзбекистон интернет хавфсизлиги тўғрисидаги Париж чақириғини қўллаб-қувватлади - Terabayt.Uz\n12 ноябрь куни Франция президенти Эмманюэл Макрон Интернетни бошқариш бўйича форум ўтказилиши муносабати билан кибермаконда ишонч ва хавфсизликка Париж чақириғи бўйича нутқ сўзлади. Кибермаконда хавфсизликни таъминлашнинг умумий тамойилларини ишлаб чиқишга чақирувчи декларация Ўзбекистон томонидан қўллаб-қувватланди, дея хабар қилди Франциянинг Ўзбекистондаги элчихонаси матбуот хизмати.\nҲужжатда қайд этилишича, кибермайдон, бу — нафақат имкониятлар, балки янги таҳдидлар макони ҳамдир. Кибержиноятчилик ва ёвуз мақсадли ҳаракатларнинг ривожланиши ҳам хусусий аҳамиятга молик маълумотлар, ҳам инфратузилма объектлари хавфсизлигига ҳам таъсир кўрсатиши мумкин.\n«Онлайн маконларда фуқаролар ҳуқуқларига риоя этилишини таъминлаш ва уларни ҳимоя қилиш учун давлатлар биргаликда ҳаракат қилиши ҳамда хусусий сектордан, тадқиқотчилар доиралари ва фуқаролик жамиятидан ҳам ҳамкорларни жалб қилиши лозим», — дейилади ҳужжатда.\nПариж чақирувини 51 давлат қўллаб-қувватламоқда.


Янгиободда томорқачилар учун янги ўқув маркази иш бошлади – UzFK\nСўнгги йилларда мамлакатимизда амалга оширилаётган ва сифат жиҳатдан янги босқичга кўтарилган ислоҳотлар сабаб, барча соҳаларда жаҳондаги илғор иш тажрибаларини таҳлилий ўрганган ҳолда, маҳаллий шароитларга мослаштириб тадбиқ этишга катта эътибор қаратилмоқда. Буни томорқачилик соҳасига жорий қилинаётган агрокластер мисолида ҳам кўришимиз мумкин.\nОлий Мажлис Қонунчилик палатаси Спикери ўринбосари, O’zLiDeP фракцияси раҳбари Актам Хаитов бошчилигидаги O’zLiDeP Жиззах вилоят ҳудудий партия ташкилоти фаоллари, Ўзбекистон фермер, деҳқон ва томорқа ер эгалари вилоят Кенгаши ходимларидан иборат ишчи гуруҳ Янгиобод туманидаги “Истиқлол баҳори томорқа хизмати” МЧЖ қошида ташкил этилган агрокластернинг фаолияти билан танишдилар.\nМазкур агрокластер 12 та лойиҳани амалга ошириши режалаштирилган. Бунинг учун фермер, деҳқон хўжаликлари ва томорқа ер эгаларини қўллаб-қуватлаш жамғармаси томонидан 4 млрд. 150 млн. сўм пул маблағлари ажратилган.\nМаълумотларга назар соладиган бўлсак, айни пайтда тумандаги 5236 та хўжаликда жами 988,3 гектар томорқа майдони мавжуд. Шунингдек, 4,61 гектар майдонни эгаллаган 384 та иссиқхоналар ҳам фаолият кўрсатмоқда.\nУларга жамият томонидан қишлоқ хўжалиги маҳсулотлари етиштириш учун кўчат ва уруғликлар, агротехник ишлов бериш воситалари етказиб берилмоқда. Шунингдек, етиштирилган воситаларни сақлаш учун сиғими 200 тонна бўлган музлатгич омбори, инкубатор, сутни қайта ишлаш ва қуритиш, ихчам иссиқхоналар қуриш, ем ишлаб чиқариш цехлари фаолияти ҳам йўлга қўйилган.\nТашриф давомида ишчи гуруҳ аъзолари яна бир янгилик – жамият қошида Ўқув марказининг расмий очилиш маросимида иштирок этдилар. Мазкур ўқув марказида аҳолига томорқачилик, чорвачилик, паррандачилик, боғдорчиликда қўл келадиган назарий ва амалий билимлар берилади.\n-Ҳозирги кунда 10 гектар ер майдонида фаолиятимизни олиб бориш орқали 35 та иш ўрни яратганмиз. Эътиборли томони, улардан 30 нафари тумандаги “Аёллар дафтари”, “Ёшлар дафтари” ва “Темир дафтар”га киритилган фуқаролардир, – дейди “Истиқлол баҳори томорқа хизмати” МЧЖ раҳбари Лазизжон Муродқулов. – Бу албатта, бошланиши. Режалаштирилган 12 та лойиҳанинг барчаси ишга туширилса, 130 та янги иш ўрни яратилади ҳамда 5 мингта кам таъминланган оилалар қамраб олинади.\nДарҳақиқат, режалар кўлами салмоқли. Айни пайтда аҳолига енгил конструкцияли иссиқхоналар қуриб бериш мақсадида амалий ишлар олиб борилмоқда. Салкам 1 гектар майдонда етиштирилаётган лимон, помидор, бодринг сингари маҳсулотлар етиштирилмоқда.\nТашриф давомида маслакдошларимиз “Истиқлол баҳори томорқа хизмати” МЧЖ ишчи ва ходимлари, томорқачилар билан ҳам яқиндан мулоқотда бўлдилар. Мулоқот чоғида жойлардаги мавжуд муаммолар ечимига алоҳида эътибор қаратилиб, фуқароларни қизиқтирган барча саволларга батафсил жавоб қайтарилди.\nташкилоти аппарат раҳбари\nPrev Жомбойда томорқачиликни ривожлантириш ўқув маркази очилди\nNext Томорқачилар учун ўқув марказлари ташкил этилмоқда


12:44, 29.12.2019 // 41005\nNASA товушдан тез самолёт синовига тайёрланмоқда\nЁдингизда бўлса, бир муддат аввал «Дарё» товушдан тез учувчи Ту-144 ва «Konkord» самолётлари тарихи ҳақида мақола берган эди. Унда товушдан тез самолётлар иқтисодий ва техник жиҳатдан ўзини оқламагани туфайли эксплуатациядан олингани айтилган. Шу кунларда хабар қилинишича, эндиликда Америка аэрокосмик агентлиги – NASA ҳам ўзи учун анъанавий бўлган коинотга учиш воситаларидан ташқари, фуқаро авиацияси соҳасида ҳам синовлар бошлаб юборган. NASA мутахассислари Лондон ва Нью-Йорк орасини атиги 3 соатда босиб ўта оладиган товушдан тез учадиган самолёт лойиҳасини синовдан ўтказишга тайёрланишмоқда экан. Бундай самолёт лойиҳаси Lockheed Martin компанияси томонидан ишлаб чиқилган бўлиб, Jet X-59 номини олган. Самолётда товуш зарбасини енгиб ўтиш ва шовқинни кескин камайтириш имконини берувчи технологиялар қўлланилади. Режага кўра у, 16 700 метр баландликда 1 512 километр/соат тезлик билан учади ва унинг ҳаракатидан шовқин деярли ҳосил бўлмайди.\nСамолётни йиғиш ишлари ҳозирги пайтда Lockheed Martin компаниясининг Калифорния штатидаги Палмдейл шаҳрида жойлашган Скунк номли заводида давом этмоқда. Самолёт таннархи 247,5 миллион доллар атрофида бўлиши ҳисобланган. Барча синов ишлари муваффақиятли якунланса, Jet X-59 товушдан тез учарлари 2021 йилдаёқ тижорат қатновларига чиқиши мумкин.\nNASA самолётни синовдан ўтказиш учун АҚШнинг энг моҳир синовчи-учувчилари жалб қилинишини эълон қилгач, ҳатто «Аполлон-11» лойиҳаси иштирокчиси, Ойга қадам қўйган иккинчи инсон Базз Олдрин Twitter’да ҳазил билан мурожаат қилган. У «Эй, NASA’дагилар, агар бу қушчани жиловлаш учун синовчи учувчи керак бўлса, мен хизматга тайёрман!», деган твит қолдирган.\n19:56, 24.10.2020 // 95909\n20:23 Кеча // 95760\n20:36, 24.10.2020 // 92750\n02:01 Кеча // 91594\n23:59, 24.10.2020 // 83033


СОҒЛОМ ЖАМИЯТ АСОСИ - Ўзбекистон овози газетаси\nСОҒЛОМ ЖАМИЯТ АСОСИ\nБеруний туман кенгаши томонидан ташкил этилган шу номли акция доирасида «Бунёдкор» маҳалласида бадиий гимнастика бўйича мусобақа ўтказилди.\nҲакамлар ҳайъати гимнастикачи қизларнинг чиқишларини баҳолаб боришди. Қизиқарли кечган мусобақа якунида биринчи ўринни Мадина Зарипова, иккинчи ўринни Шахина Ибрагимова ва учинчи ўринни Шаҳзода Гаппарова эгаллади. Ғолиблар туман партия кенгашининг дипломи эсдалик совғалари билан тақдирланди.\n— Болалар ўртасида футбол бўйича мусобақалар ташкил қиляпмиз, — дейди халқ депутати Беруний туман Кенгашидаги ЎзХДП гуруҳи аъзоси Кенжабек Атажанов. — Мақсадимиз соғлом турмуш тарзини шакллантириш, ёшларнинг бўш вақтини мазмунли ташкил этиш, спортни оммавийлаштиришдан иборат.\nАкция доирасидаги мусобақалар Қўнғирот туманидаги касб-ҳунар коллежи ўқувчилари орасида ҳам ташкил этилди. Стол тенниси, шоҳмот-шашка, футбол, волейбол, баскетбол, енгил атлетика спорт турлари бўйича баҳслар қизиқарли курашлар остида ўтди. Қўнғирот нефть ва газ саноати коллежи жамоаси биринчи ўринга эга бўлди. Ғолибларга ташкилотчилар томонидан диплом ва совғалар топширилди.\nМазкур акция доирасидаги тарғибот ишлари барча туман ва шаҳар кенгашларида давом этмоқда.


ЖАҲОНГИР МУҲАММАД: Ассассин | TURONZAMIN-Jahongir Muhammadning nashri\nТоҳирнинг отаси Абу Саййид бу жойлардан анча узоқда, Жайхун дарёсига яқин Сумансой қишлоғида яшарди. Унинг беш ака-укаси бор эди. Отасидан ешитишича, улар ҳам бу ерга бошқа жойдан кўчиб келишган экан. Улар яшаган қишлоқда асосан мусулмонлар бўлиб, иккига айрилган едилар, икки мазҳабда едилар.\nЧол-кампирлардан тортиб, ёш болаларга қадар бир-бирига душман назари билан қарар, масхара қилар, нафрат сочар едилар. Аммо уларнинг оиласи саййидлардан бўлгани учун ҳар икки томон ҳам бироз ҳурмат қилишарди.\n« Суиқасд судида Пўписами ёки… »


MY5 телеканали янги мавсумда қандай сериаллар намойиш этишини маълум қилди\n22:42 / 08.09.2015\nЎзбекистон MY5 телеканали янги мавсумда қандай сериаллар намойиш этишини ошкор этди. “Даракчи” газетасида телеканал томонидан суратга олиниб, намойишга ҳозирланаётган 5 сериал ҳақида маълумот берилди.\n“Артист” номли сериал ситком жанрида бўлиб, санъат ва маданият институти талабалари ҳаётидан ҳикоя қилади. Айни пайтда тасвирга олиш ишлари тугагани йўқ.\n“Бир кам дунё-2” сериали, номидан кўриниб турганидек, шу номли сериалнинг давомидир. У турли ҳаётий воқеалар, оилавий муносабатлар тўғрисида ҳикоя қилади.\nАйни кунларда сериалнинг сценарийси ёзиб тугатилди.\n“Тақдир сўқмоқлари” эса сериали йил давомида ҳафтада бир маротаба бадиий-маърифий кўрсатув тарзида эфирга узатиб борилади. Унга Ўзбекистон халқ артисти Хайрулла Саъдуллаев бошловчилик қилади.\n“Қариси бор уй” сериали воқеалари ҳам оилавий мавзуга бағишланади. Воқеалар шаҳарлик набираларини кўргани қишлоқдан келган чол образи орқали намойиш этилади. Сериалда катталар билан ёшларнинг муносабатлари енгил кулги орқали очиб берилади.\nНиҳоят “Кафе “Ҳаёт” сериали воқеалари Тошкентдаги кафелардан бирида бўлиб ўтади. У турли ҳаётий, кулгили воқеалардан иборат бўлса-да, ҳаётга жиддий қарашга ундайди.\nРоссияда дастлабки олтин. Пёнгчанг-2018да бугун ўйналадиган медаллар\nПёнгчангдаги Олимпия ва Паралимпия ўйинлари бюджети айтилди\nАҚШ бугун Шимолий Кореяга қарши янги санкциялар жорий этади\nТокиода КХДР фуқаролари ассоциацияси биносига қарата ўт очишди


ЎзА - 11 сентябрь об-ҳаво маълумоти\n10.09.2018 11:56 Чоп этиш версияси\n11 сентябрь об-ҳаво маълумоти\nРеспублика Гидрометеорология марказининг хабар беришича, 11 сентябрь куни Тошкентда ҳаво бироз булутли бўлади, ёғингарчилик кутилмайди. Шарқдан секундига 3-8 метр тезликда шамол эсади. Кечаси 14-16 даража илиқ, кундузи 31-33 даража иссиқ бўлади.\nҚорақалпоғистон Республикаси ва Хоразм вилоятида ҳаво бироз булутли бўлади, айрим жойларда ўзгариб туради, ёғингарчилик бўлмайди. Шарқдан секундига 7-12 метр тезликда шамол эсади. Кечаси 13-18 даража илиқ, кундузи 28-33 даража иссиқ бўлади.\nБухоро ва Навоий вилоятларида ҳаво бироз булутли бўлади, ёғингарчилик кутилмайди. Шарқдан секундига 7-12 метр тезликда шамол эсади. Кечаси 14-19 даража илиқ, кундузи 30-35 даража иссиқ бўлади.\nТошкент, Самарқанд, Жиззах ва Сирдарё вилоятларида ҳаво бироз булутли бўлади, ёғингарчилик кутилмайди. Шарқдан секундига 7-12 метр тезликда шамол эсади. Кечаси 12-17 даража илиқ, кундузи 29-34 даража иссиқ бўлади.\nҚашқадарё ва Сурхондарё вилоятларида ҳаво бироз булутли бўлади, ёғингарчилик кутилмайди. Шарқдан секундига 7-12 метр тезликда шамол эсади. Кечаси 18-23 даража илиқ, кундузи 32-37 даража иссиқ бўлади.\nАндижон, Наманган ва Фарғона вилоятларида ҳаво бироз булутли бўлади, баъзи жойларда ўзгариб туради, ёғингарчилик кутилмайди. Шарқдан секундига 5-10 метр тезликда шамол эсади. Кечаси 13-18 даража илиқ, кундузи 29-34 даража иссиқ бўлади.\nРеспубликамизнинг тоғли ҳудудларида ҳаво бироз булутли бўлади, айрим жойларда ўзгариб туради, ёғингарчилик кутилмайди. Шарқдан секундига 7-12 метр тезликда шамол эсади. Кечаси 10-15, кундузи 20-25 даража илиқ бўлади.


Бу эса мамлакатимиз иқтисодий салоҳиятини юксалтириш, юртдошларимиз турмуш тарзини янада яхшилашдек эзгу мақсадлар рўёбига хизмат қилаётгани билан аҳамиятлидир.\nБиргина қишлоқ жойларда амалга оширилаётган бунёдкорлик ва ободонлаштириш ишларини олайлик. Ҳозир энг чекка ва олис манзилларда ҳам беқиёс ўзгаришлар, янгиланишлар рўй бермоқда. Мустаҳкам инфратузилма, замонавий қулайликлар, муҳташам иморату иншоотлар... Буларнинг барчаси қишлоқларимизнинг шаҳарлар билан бўйлашиб бораётганидан далолат беради. Айниқса, Президентимиз ташаббуси билан намунавий лойиҳалар асосида кенг, шинам ва кўркам тураржойлар қурилиши одамларимизнинг нафақат турмуш тарзи, балки тафаккурини ҳам тубдан ўзгартираётир.\nЗеро, обод ва саришта уй — бахту саодат, файзу барака ошёни. Ундаги қулайликлар турмуш фаровонлиги кафолатидир. Шу боис давлатимиз раҳбарининг 2009 йил 3 августдаги “Қишлоқ жойларда уй-жой қурилиши кўламини кенгайтиришга оид қўшимча чора-тадбирлар тўғрисида”ги қарорида қишлоқларимиз қиёфасини замонавий архитектура талаблари асосида тубдан ўзгартириш ва янгилаш, илғор муҳандислик, транспорт ҳамда ижтимоий инфратузилмага эга бўлган янги уй-жой массивларини барпо этиш бўйича узоқ муддатга мўлжалланган аниқ мақсадли вазифалар белгилаб берилди.\nХоразм вилоятида ҳам мазкур ҳужжат ижроси доирасида кенг кўламли бунёдкорлик ишлари олиб борилаяпти. Хусусан, ўтган олти йил давомида воҳанинг 56 та массивида 4 минг 212 та уй-жой ҳамда ушбу ҳудудларда мактаб, гузар, бозор, савдо мажмуаси, новвойхона, минибанк сингари 122 та ижтимоий соҳа объекти, шунингдек, автомобиль йўллари, сув, газ, электр тармоқлари қурилиб, фойдаланишга топширилди.\nКўтаринки кайфият, эртанги кунга қатъий ишонч инсонни эзгу мақсадлар сари чорловчи муҳим омиллардандир. Бугун қишлоқларга ўзгача тароват бахш этаётган намунавий лойиҳалар асосидаги уй-жойлар эгаларининг фаровон турмуш тарзини кузатиб, бунга яна бир карра амин бўлиш мумкин. Энг муҳими, бундай шароитда вояга етаётган ўғил-қизлар нафақат соғлом, балки кенг дунёқараш ва бой тафаккур эгалари бўлиб камол топмоқдалар.\n— Ҳар бир ҳудуднинг ўзига хос иқлим шароити бор, — дейди Хонқа туманидаги “Хоразм Шоҳназар қурилиш-таъмирлаш” хусусий корхонаси раҳбари Тоҳир Абдуллаев. — Намунавий лойиҳалар асосида уй-жой қуриш жараёнида бу жиҳатлар алоҳида эътиборга олинаяпти. Деворларнинг пишиқ ғиштдан тикланиши эса хонадонларнинг қишда иссиқ, ёзда салқин бўлишини таъминлайди. Қолаверса, эшик ҳамда дераза ромлари, томёпқичлар, сантехника жиҳозлари, қўйингки, барча-барчаси замонавий, кўркам ва мустаҳкам. Меҳмонхона, болалар хонаси, ётоқхона, ошхона, ювиниш хоналари пухта меъморий ечим асосида барпо этилган. Қисқача айтганда, бу уйлар аҳоли диди ҳамда талабига жуда мос. Мазкур иморатлар ўз эгаларига узоқ йиллар хизмат қилади. Ҳозир уларни белгиланган муддатларда, сифатли тарзда қуриб, фойдаланишга топшириш учун биз, пудратчи ташкилотлар жамоалари барча имкониятни ишга солаяпмиз.\nДарҳақиқат, бино тиклаш — машаққатли ва узоқ давом этадиган жараён. Бунда сифатли қурилиш ашёлари, малакали мутахассислар, зарур техника воситаларисиз кутилган самарага эришиб бўлмайди. Янги массивлардаги улкан бунёдкорлик ишларини амалга ошириш ва жадаллаштиришда мустаҳкам моддий-техника базаси ҳал қилувчи аҳамият касб этаётир. Чунончи, айни кунда воҳада намунавий лойиҳалар асосида тураржойлар барпо этиш юмушларига 107 та пудратчи қурилиш ташкилоти жалб қилинган. Уларга солиқлардан имтиёзлар тақдим қилинганлиги, қурилиш материаллари маҳаллий корхоналар томонидан қисқа муддатда ва арзон нархларда етказиб берилаётганлиги ютуқлар асоси бўлаяпти. Пировардида бундай шинам ва кўркам уйларда яшаш истагидаги юртдошларимиз сони тобора ортиб, қурилиш ишлари кўлами янада кенгаймоқда. Жумладан, жорий йилда ҳам вилоятнинг 22 та массивида 865 та ана шундай иморат қуриш жараёни якунланаётган бўлиб, ҳозирги кунгача 140 миллиард сўмлик иш бажарилди.\n— Шифокорлар оиласимиз, — дейди хонадон бошлиғи Отабек Саидов. — Икки нафар фарзандимиз бор. Анчадан бери барча қулайликларга эга уй-жойда яшашни орзу қилардик. Шу сабабли Урганч туманининг Юқори Жирмиз қишлоғида барпо этилган тураржойлардан бирини харид қилдик. 15 йил муддатга имтиёзли кредит берилиши эса катта кўмак бўлди. Ҳозир массивимизда мактаб, боғча, маиший хизмат кўрсатиш шохобчалари, савдо дўконлари, равон йўллар қурилаяпти. Хўш, бир пайтлар бундай имкониятлар бормиди? Иморатлар пахсадан, гуваладан тикланиб, усти ҳар йили лойсувоқ қилинарди. Ҳозиргидек кўзни қамаштирувчи томёпқичлар қаёқда эди дейсиз?! Бутун маҳаллада шиферли ёки тунука томли уйлар бармоқ билан санарли бўларди. Шукрки, энди ҳавас қилса арзигулик шароитларда яшаяпмиз. Бу биз сингари ёш оилалар учун чинакам ғамхўрлик намунасидир.\n“Ободлик кўнгилдан бошланади”, дейишади. Кўнгилдан кўчган яратувчанлик ҳисси эса хонадонлар, қишлоғу маҳаллалар кўркига кўрк қўшади. Зеро, Ватан — обод манзиллари билан файзу тароватлидир. Бугун жойларда намунавий лойиҳалар асосида бунёд этилган уй-жойлар соҳибларининг фаровон турмуши мисолида бунга такрор ва такрор ишонч ҳосил қилишимиз муқаррар.


Неймар 2022 йилгача “Барселона”да тўп сурадиган бўлди!\nЖамият Дунё Футбол Мутолаа Жиноят Савол-жавоб Шоу-бизнес Hi-tech Lady Саломатлик Мозийдан садо Ҳидоят сари Неймар 2022 йилгача “Барселона”да тўп сурадиган бўлди!\t12:52, 19 май 2016\tИспания “Барселона” жамоаси ҳужумчиси Неймар каталонияликлар раҳбарияти билан янги шартнома борасида келишиб олди, деб хабар бермоқда El Mundo Deportivo. Манбанинг қайд этишича, 24 ёшли бразилиялик футболчининг клуб билан янги келишуви 2022 йилгача мўлжалланган бўлади. Ушбу келишув, “Севилья”га қарши кечадиган Испания Кубоги финалидан кейин имзоланиши кутилмоқда. Бу эса 22 май санасидан кейин демакдир. Янги битимга кўра, Неймарнинг товон пули 220 миллион еврога тенг бўлади. Эслатиб ўтамиз, Бразилия термаси аъзосининг каталонияликлар билан амалдаги шартномаси 2018 йилгача мўлжалланган эди.


Марказий Осиё ва Украинадаги ҳарбий воқеалар: нима бўляпти\n9 Mart 00:32 Ўзбекистон янгиликлари\nбосқинчилик КРЕМЛ МАРКАЗИЙ ОСИЁ МОСКВА УКРАИНА ФУҚАРОЛАР ҳарбий махсус операция\nРоссиянинг Украинага бостириб кириши Марказий Осиё давлатларини ҳайратда қолдирди.\n“Охирги ҳафталарда Европанинг аксар давлатлари ўз фуқароларига Украинани тарк этишни тавсия қилар экан, Марказий Осиёдан бундай баёнотлар олинмади, эҳтимол Россиянинг Украинага бостириб кириши ҳақидаги хабарлар шунчаки ҳарбий вазиятни кескинлаштирмоқда деган умидда. Россия қўшинлари Украина чегарасини кесиб ўтгунига қадар россиялик амалдорлар вазиятни шундай тасаввур қилишган”, деб ёзади Ғарб экспертлари.\nҲозир Марказий Осиё элчихоналари ходимлари ўз фуқароларини эвакуация қилишга ёрдам беришга ҳаракат қилмоқда. Расмий эълон қилинган маълумотларга кўра, Ўзбекистон ва Тожикистон Марказий Осиё давлатлари орасида Украинада энг кўп фуқароларга эга.\nТожикистон элчихонаси Украинада 4000 га яқин тожик фуқаролари истиқомат қилаётгани ва уларнинг 60% га яқини қишлоқ хўжалиги, савдо ва қурилиш соҳаларида меҳнат муҳожирлари эканлигини маълум қилди. Бундан ташқари, Тожикистон ҳукумати уларнинг 101 нафар шогирди Украинада таҳсил олаётганини тахмин қилган. Ўзбекистон Ташқи ишлар вазирлиги худди шундай сонни, ҳозирда Украинада истиқомат қилаётган 4300 нафар Ўзбекистон фуқаросини маълум қилди.\nРасмий маълумотларга кўра, Қирғизистон можаро бошланганда Украинада 1357 нафар фуқароси бўлган. 300 киши эвакуация қилишда ёрдам сўраб Қирғизистон элчихонасига мурожаат қилган. Қозоғистонга келсак, унинг 528 нафар фуқароси эвакуация қилишда ёрдам сўраб мурожаат қилган. Туркманистон эвакуация ёрдамини расман эълон қилмаган ягона давлатдир, бироқ унинг элчихонаси фуқароларнинг саволларига жавоб бериш учун ишонч телефони ташкил қилгани хабар қилинган. “Ўзбекистон билан бирга Туркманистон ҳам сўнгги бир неча йил ичида Украинага меҳнат муҳожирларининг барқарор етказиб берувчиси бўлиб келган. Маълум қилинишича, кўпчилик такси ҳайдовчиси ва етказиб бериш хизмати бўлиб ишлаш учун келади, шунинг учун иккаласининг ҳам мамлакатда фуқаролар сони кўп бўлиши керак”, – дея таклиф қилмоқда украиналик сиёсатшунослар.\nРоссия босқинчилиги натижасида Марказий Осиё дипломатларининг ўз фуқароларини Украинадан эвакуация қилишга уринишлари, Россия Украинага бостириб кирганида, улар қандай қилиб эҳтиётсизликка тушиб қолганини кўрсатади. Марказий Осиёнинг учта етакчиси Украинадаги воқеалар юзасидан ўз позицияларини билдирдилар: Қозоғистон, агар АҚШ ҳисоботлари тўғри бўлса, масаланинг тинч йул билан ҳал этилиши тарафдори, Қирғизистон эса энг юмшоқ ва россияпараст позиция эканини айтди. Ўзбекистон ўзини бетараф партия сифатида кўрсатмоқда. Барча масалада қатъ’ий бетарафлик сиёсатига амал қилган Туркманистон сукут сақламоқда, Россиянинг ҳар йили салмоқли сондаги меҳнат муҳожирларини қабул қилишига боғлиқ бўлган Тожикистон ҳам изоҳ беришдан ўзини тияди.\nРоссия Афғонистондаги вазият туфайли Марказий Осиёдаги мавжудлигини мустаҳкамлашда давом этади


Энергетика вазири ўринбосари Шерзод Хўжаев қўшни давлатлар билан йўлга қўйилаётган энергетика соҳасидаги ҳамкорлик ва кейинги куз-қиш мавсумида амалга ошириладиган ишлар ҳақида маълумот берди.\nВазир ўринбосарининг сўзларига кўра, яқинда Ўзбекистонга ташриф буюрган Қирғизистон делегациясидаги энергетика соҳасидаги ҳамкорлар билан бир ой давомида музокаралар олиб борилган.\n«Минг афсуски, орада муносабатлар бузилгани сабаб ҳамкорлик тўхтаб қолганди. Мана энди шунга келишиб олдик, бир-биримизга елкадош бўламиз. Маълум миқдордаги электр энергиясини бизда ортиқча бўлган пайтда уларга бериб турамиз, эвазига ёздаги уч ойда улар бизга шу электрни қайтариб беришади. Бу дегани, ўша пайтда гидроэлектрстанциясида сув чиқади дегани. Бу Сирдарё, Жиззах, Фарғона вилоятлари қишлоқ хўжалиги учун жуда катта фойда келтиради.\nҚиш ойларида соат 17дан то 21гача электр энергияси сарфи бирданига ортиб кетади, чунки одамларда эҳтиёж ошади шу вақтда. Шу пайтдаги энергия сарфини таъминлаш, чироқ ўчмаслиги учун биз қайсидир станциямиздаги қўшимча энергоблокни ишга туширишимиз керак бўлади. Бу жуда катта сарф-харажат талаб қиладиган, самарасиз меҳнат. Ўша пайтда биз қўшни давлатдан тунда электр олиб туриш ва кундузи ўзимизда ортиқча пайтда қайтаришга келишиб олдик. 10 млн кв/соатгача энергия алмашишга техник имкониятларимиз бор», дея унинг сўзларини келтирмоқда Kun.uz мухбири.\nШерзод Хўжаев келгуси йилда куз-қиш мавсумида аҳолининг электр энергияси билан таъминланиши ҳақида ҳам гапириб ўтди. Бу мавсумда қарийб 1,5 минг мегаватт янги ишлаб чиқариш қувватлари ишга тушади. Бундан ташқари, республика бўйича 4000та трансформатор янгиланиши кўзда тутилган.\n«Сенатда, депутатлар орасида танқидга учраш, тўғри, одамга алам қилади, лекин жудаям оғир эмас. Энг оғири - халқнинг кўзига қараш. Тошкент вилоятида тураман, мен ҳам уйимга борганимда қоп-қоронғи маҳаллага кириб бораман. Кечирасиз-у, қўни-қўшниларим чиқиб, ота-онамга эътироз билдирган вақтлар ҳам бўлади. Чунки билишади раҳбар лавозимида ишлашимни. Нега ўзимизнинг маҳаллага чироқни ҳал қилиб қўймайди, деб сўрашади.\nЛекин бир ҳудудда доим ёниб, бир ҳудудда доим чироқ бўлмаслиги – буям адолатдан эмас. Кўп вақтим одамлар билан мулоқотда ўтади, уларнинг кўзига қараш жуда оғир.\nҲар куни ётишдан олдин диспетчер билан гаплашганимда неча минг хонадон электр токисиз ўтирганини биламан. Эрталаб соат 6да биринчи ишим шуларда чироқ ёқилдими, йўқми – сўраш бўлади, ҳар куни ҳисоботини эшитаман. Ёзда диспетчернинг ҳисоботи 1 дақиқа, қишда 15 дақиқа бўлади», дейди у.\nЭнергетика вазири ўринбосари Ўзбекистондаги ҳамма подстанциялар 2 баравар қувват билан ишлайдиган қилиб қурилганини айтиб ўтди.\n«Бир нарсани очиқ айтай, энг катта муаммомиз нимадалигини. 1991 йилдан бошлаб то 2016 йилгача собиқ СССР давридан қолган бутун захирани едик. Ҳамма подстанцияларимиз 2 баравар қувват билан ишлайдиган қилиб режалаштириб қурилган эди вақтида. Ҳаммасида захира қувватлар бор эди – еб тугатдик. Энди захира тугагач яна реконструкция қилиб маблағ сарфлашимиз керак бўлган пайтда иқтисодиётимиз бирданига ўсишни бошлади.\n«Ҳудудийэлектртармоқлари» бюджетидаги маблағларнинг бир қисми реконструкцияга сарфланса, бир қисми янги қурилишларга сарфланади. Лекин янги қурилишларга талаб ҳаддан зиёд кўп: завод, фабрика, тадбиркорлик субъектлари, янги қурилган уйлар – қанча кўп қаватли уйлар қурилаётганини биласиз. Шу сабаб маблағимиз етмай қоляпти. Агар олдингидан қолган муаммолар бўлмаганда эди, шу йилнинг ўзида таъминлаш вазифасини бемалол бажара олардик. 30 йиллик муаммони суриб қўя олмаймиз», дейди у.


Тожикистонда яна масжидларда жамоа билан намоз ўқишга рухсат берилди\nТожикистон Дин ишлари, аньана ва урф-одатларни соддалаштириш Қўмитаси мамлакат масжидларида 20 мартдан жамоа бўлиб намоз ўқишга рухсат берди. Жомъе масжидлари коронавирус хавфи туфайли 5 мартдан намозлар учун беркитилган эди.\n«Биз мамлакат аҳолисига мурожаат қилиб юқумли касалликлар профилактикасида, айниқса COVID-19 коронавируси хавфи туфайли жамоат намозлари вақтида умумий санитария меъёрларига амал қилишларини сўраймиз», дея Радио Озодига баёнот берди Қўмита матбуот котиби Афшин Муқим.\nЭслатиб ўтамиз, 4 март куни Тожикистон Ислом Маркази Уламолар Кенгаши коронавирус хавфи туфайли диндорлар Жомъе масжидларида жамоавий намозларни ўқишдан сақланишлари керак деган қарорга келган эди. Ислом маркази фатволар бўлими раҳбари Жамолиддин Хомушининг айтишича, масжидларда фақат жаноза намозини ўқишга рухсат берилади.\nЎшанда Тожикистон Ислом Маркази Уламолар кенгаши мамлакатдаги диндорларга мурожаат билан чиқиб кўпкишилик жамоат жойларига бормасликка, агарда ҳароратлари кўтарилгудек бўлса, зудлик билан шифокорларга учрашишлари борасида тавсия берган эди. «Диндорлар ўз касалликларини яширишлари керак эмас, чунки мусулмонлар ўзларига ҳам, ўзгаларга ҳам зиён етказмайди», - дейилади мурожаатномада.\nЖамоа намозлари ўқилишини тақиқланиши ижтимоий тармоқлар фойдаланувчиларининг айримларида норозиликларга сабаб бўлди. Кўпчилик коронавирус профилактикаси мақсадида хукумат бошқа жойларни – ўқув муассасалари, ресторан, савдо нуқталари ва стадионларни беркитмаётганига эътироз билдирди.\nШу билан бир вақтда Тожикистон Таълим ва фан вазирлиги Наврўз байрами муносабати билан талаба ва ўқувчиларнинг «маршировкаси» бекор бўлгани хақида хабар берди. Вазирлик матбуот хизмати баёнот бериб, бу чоралар давлат бюджетини тежаш ва эҳтимолий коронавируснинг олдини олиш мақсадида амалга оширилаётганини билдирди.\nБироқ, Радио Озодига маълум бўлишича, Хўжандда Халқаро Наврўз байрамига бағишланган театрлаштирилган тадбирга репетиция жараёнларидавом этмоқда. Бу каби«маршировкалар», Радио Озоди сайти ўқувчиларининг хабарига кўра, Хатлон вилояти маъмурий маркази Бохтарда ҳам бўлиб ўтмоқда.\nКоронавирус ўтган йилнинг декабрида Хитойнинг Ухань шаҳрида пайдо бўлди, шундан бери жаҳонда 9 минга яқин киши вафот этди. Жахонда янги коронавирусга чалинганлар сони 220 минг кишидан ошиб кетди. Хабарларга кўра, 80 мингга яқин киши соғайиб кетган.\nТожикистонда коронавирус билан боғлиқ ҳолат қайд қилинмади, расмийлар вируснинг пайдо бўлиши ва тарқалишига йўл қўймаслик борасида чоралар кўрмоқда. Мамлакат Соғлиқни сақлаш вазирлигининг хабар қилишича, 1 февралдан 18 мартга қадар турли давлатлардан келган 1900 га яқин киши коронавирус бўйича текширувдан ўтган. Айни дамда 464 киши карантинда ушлаб турилибди.


Францияда Ўзбекистон ҳақида журнал нашр этилди - 13.02.2017, Sputnik Ўзбекистон\nФранцияда L'Ouzbekistan aujourd'hui - "Ўзбекистон бугун" журналининг илк сони нашр этилди. У ўқувчиларни мамлакат сиёси, иқтисодий ва маданий ҳаётидаги... 13.02.2017, Sputnik Ўзбекистон\n© Sputnik / Александр Юрьев / Фотобанкка ўтишЭйфел\nФранцияда L'Ouzbekistan aujourd'hui - "Ўзбекистон бугун" журналининг илк сони нашр этилди. У ўқувчиларни мамлакат сиёси, иқтисодий ва маданий ҳаётидаги янгиликлар билан таништириб боради\nТОШКЕНТ, 12 фев — Sputnik. Журнал француз ва инглиз тилларида чоп этилди ҳамда Франциядаги, шунингдек, халқаро ташкилотлар ижтимоий-сиёсий, академик, ишбилармон ва маданий давраларига тарқатилди, деб хабар беради "Жаҳон" АА.\nНашрнинг биринчи сони Шавкат Мирзиёевнинг президентлик лавозимидаги тантанали чиқиши ва 2016 йил 14 декабрда Олий Мажлиснинг қўшма мажлисида сўзлаган нутқи билан очиб берилган.\n28 Сентябр 2016, 14:23\nЖурналда шунингдек, мамлакатнинг 2016 йилдаги ижтимоий-иқтисодий ривожланиши асосий кўрсаткичлари ва 2017 йилга мўлжалланган иқтисодий дастурнинг устувор йўналишлари ҳам берилган.\nНашр мамлакат президентининг соғлиқни сақлаш соҳаси мутахассислари билан учрашуви ва уларнинг олдига қўйилган вазифалар ҳақида маълумот беради.\nТуризм соҳасига бағишланган мақолада Ўзбекистоннинг туризм салоҳияти ҳақида сўз боради.\nЯнги журнал Европа муштарийлари учун Ўзбекистоннинг бугунги ҳаёти ҳақида маълумот берувчи яна бир манбага айланди.


АҚШ Ой ресурсларини қазиб олиш учун етти мамлакат билан келишиб олди - Terabayt.Uz\nАҚШ Ой ресурсларини қазиб олиш учун етти мамлакат билан келишиб олди\nСаккизта давлат Ойни ривожлантириш бўйича халқаро битим тузди, битим бошқа нарсалар қатори уни қазиб олишни тартибга солади. Имзолаш маросими Халқаро астронавтлар конгрессида онлайн тарзда бўлиб ўтди, деб хабар беради NASA. Медуза нашри хабарига кўра, Россия, Хитой ва сўнгги пайтларда Ой дастурида олдинга силжишларга уринаётган Ҳиндистон ҳужжатни имзолаган давлатлар қаторига кирмаган.\nЎҚИНГ: Хитойликларнинг Ойдаги деҳқончилиги касод бўлди – ҳаммаси музлаб қолди!\nКелишув Американинг Ойдаги дастури Artemis шарафига «Артемида битими» номини олган. Унинг лойиҳаси АҚШ томонидан таклиф этилди. Битим Қўшма Штатлардан ташқари, Австралия, БАА, Буюк Британия, Канада, Люксембург, Италия ва Япония томонидан имзоланган.\nҚўшма Штатлар бу келишувлар 1967 йилда АҚШ, Буюк Британия ва СССР ташаббуси билан имзоланган Космос бўйича шартнома қоидаларига асосланганлигини таъкидламоқда. Ушбу ҳужжат, хусусан, ҳар қандай космик жисм ёки унинг қисми устидан суверенитет ўрнатишни тақиқлайди. NASAнинг таъкидлашича, ушбу шартнома шартлари шунчалик ноаниқки, у амалда фойдаланишни чеклаб қўйишини таъкидламоқда – шу мақсадда янги шартнома тузилган.\nЯнги келишув, хусусан, Ойда фойдали қазилмаларни қазиб олишни тартибга солади – NASA режасига кўра, мамлакатлар, Ойнинг айрим қисмлари устидан суверенитет эълон қилиш ҳуқуқига эга бўлмасалар ҳам, унинг ресурсларини қазиб олишлари мумкин. Ҳужжат бошқа мамлакатлар билан тўқнашувларнинг олдини олиш учун уларнинг атрофида тоғ-кон базаларини ва «хавфсизлик зоналарини» яратишга имкон беради.\n«Бизнингча, бу дунё океанига ўхшайди – сиз океан бойликларини қазиб олишингиз мумкин. Аммо бу сизнинг океанга эгалик қилишингизни англатмайди. Сизга Ойда ресурсларни қазиб олишга рухсат берилиши керак: сиз ўзингизнинг ресурсларингизга эгасиз, лекин сиз Ойга эгалик қилмайсиз», – деди NASA раҳбари Жеймс Брайденстайн шартноманинг ушбу қисмига изоҳ бериб.\nЎҚИНГ: NASA сизга ҳам фазога виртуал парвоз қилиш имконини берди!\nБрайденстайн келажакда Россия ушбу шартномага қўшилиши ёки ҳеч бўлмаганда унда белгиланган тамойилларга амал қилишига умид билдирди. Роскосмос раҳбари Дмитрий Рогозин аввалроқ ушбу шартномани танқид қилган эди. У кончилик бандини Ойни «хусусийлаштириш» деб атади, уни АҚШнинг Ироққа бостириб кириши билан таққослади ва Россия бунга йўл қўймаслигига ваъда берди. Рогозин, шунингдек, Россия «Ой пойгасида қатнашмоқчи эмаслигини» айтди.\nThe Verge нашрининг таъкидлашича, янги ҳужжат фақат имзолаган давлатлар амал қилиши керак бўлган тамойиллар тўпламидир: унда унинг қоидаларини бузганлик учун ҳеч қандай санкциялар кўзда тутилмаган.\nШартнома 2021 йил охирида бошланиши режалаштирилган АҚШнинг Artemis ой дастурини тайёрлаш фонида тузилган. Ушбу дастур доирасида NASA 2024 йилга қадар космонавтларни Ойга қўнишини кутмоқда.\nЎҚИНГ: Ойга саёҳат: SpaceX дунёдаги илк сайёҳ билан шартнома имзолади\n#NASA #АҚШ #космос #Ой #янги технологиялар #космик тадқиқот


Саудия уламолари Расулуллоҳ с.а.в ҳақидаги фильмни қораладилар\nSaturday, 05 September 2015 00:44\nСаудия Арабистони уламолари Эронда суратга туширилган “Муҳаммад” номли эпик драмани кескин қораладилар. Фильм сюжети пайғамбаримиз Муҳаммад саллаллоҳу алайҳи вассаломнинг ёшлик даврларига бағишланган.\nОлимларнинг фикрига кўра, бу тарзда фильм суратга олиш ва кўрсатиш мумкин эмас, зеро, Исломда пайғамбаримиз саллаллоҳу алайҳи вассаломни тасвирлаш таъқиқланган.\nOnIslam.net хабарига кўра, Саудия Арабистони Олий муфтийси Абдул Азиз бин Абдулла аш-Шайх Эронда тасвирга олинган ушбу картинани “сеҳргарларнинг иши” ва “Исломга душманлик харакати” деб баҳолаган.\n“Расулуллоҳ саллаллоҳу алайҳи вассалом мукаммал жисмоний ва аҳлоқий сифатларга эга бўлган шахс бўлиб, фильмда у кишини ҳеч бир актёр тасвирлай олмайди”, - деб тушунтиради муфтий.\n“Бу фильм режиссёрлари ҳақиқатни акс эттирмаганлар. Бу эхтиёжи йўқ иш, унинг диний эътиқодга боғлиқлиги йўқ. Бу Исломга нисбатан тўғридан-тўғри бўҳтондир”, - қўшимча қилди Саудия Арабистонининг Олий муфтийси.\nСаудия муфтийси мусулмон оламига тегишли барча кинотеатрларда ушбу картина намойиши таъқиқланишига ҳамда мусулмонларни бу куфроний фильмни кўрмасликка даъват қилди.\n“Муҳаммад” фильми Эрон кинотеатрларида ўтган хафтадан бери намойиш қилинмоқда. Картина премьераси бир вақтнинг ўзида Монреалда ҳам бўлиб ўтган. Тахмин қилинишича, мазкур фильм биографик трилогиянинг дастлабки қисми бўлади.\nАбу Асадуллоҳ тайёрлади\nMore in this category: « Расулуллоҳ с.а.в ҳақларидаги кино учун 1 миллиард доллар сарф қилинмоқчи Мустафо Аққод ҳақида »


Қозоқ мухолифати Австрия суди қарорига жиддий муносабат билдирмаган ҳукуматни танқид қиляпти\n01 декабр 2020, Тошкент вақти: 13:59\nҚозоғистон мухолифати Австрия судининг Роҳат Алиевни юртига экстрадиция қилмаслик тўғрисидаги қарорига Қозоғистон ҳукумати тегишлича расмий жавоб қайтармаганидан норозилик билдирмоқда.\nСоциал демократик партия етакчиларидан бири Тўлаган Жукеев мухолифат Р.Алиев Қозоғистонга келтирилиб, содир этган жиноятлари учун жавоб беришини исташини маълум қилди.\n“Биз бу ишни ўз ҳолича қолдирмаймиз. Биз ҳукуматнинг бу борадаги позициясини тушунмаяпмиз. Ҳукумат Австрия суди қарорига қарши қандай жавоб қайтаришни билмаяптими ёки бу ишда тажрибаси етишмаяптими, айтиш қийин”, - деди Т.Жукеев.\nМухолифат фикрича, агар мамлакат ҳукумати Австрия суди қарорига расмий муносабат билдирмаса, бу Қозоғистон обрўсига катта путур етказиши мумкин.\nШунинг учун мухолифат Қозоғистон Р.Алиевнинг қайтарилиши бўйича принципиал сиёсат юритиши шартлиги, аввало, Қозоғистоннинг Австриядаги элчисини Остонага вақтинча чақириб олиш ва Австриянинг Қозоғистондаги элчихонасига норозилик нотаси юбориш кераклигини таъкидламоқда.\nВена суди Қозоғистоннинг Австриядаги собиқ элчиси, президент Нурсултон Назарбоевнинг собиқ куёви ўз юртига экстрадиция қилинмаслигининг икки сабабни келтирган. Биринчиси, Р.Алиевга қарши тўпланган ҳужжатлар далилсиз экани, иккинчиси, Қозоғистонда унинг устидан обьектив ва адолатли суд бўлишига кафолат йўқлиги.\nМухолифат Австрия суди Р.Алиев фойдасига қарор чиқарганига Қозоғистон ҳуқуқ-тартибот идораларининг профессионаллик даражаси пастлиги сабаб бўлгани исботини топса, бош прокурор ва ички ишлар вазири истеъфо бериши кераклигини айтмоқда.\nАйни пайтда мухолифат Р.Алиев устидан Австрия судига тақдим этилган ҳужжатлар жамоатчиликка ошкор этилишини талаб қилаётир.\nР.Алиев Венада анча хотиржам яшаш имкониятига эга бўлган бир пайтда унинг Қозоғистондаги мулклари бошқалар томонидан ўзлаштириляпти. Унинг “Нурбанк”даги акциялари собиқ хотини Дариға Назарбоева ва тўнғич ўғли Нурали Алиев қўлига ўтди. Шунингдек, Дариға собиқ эрининг медиа активларини ҳам аста-секин қўлга киритяпти. Куни-кеча у Р.Алиевга тегишли бўлган “Алма-медиа” холдингининг асосий акция пакетларини қўлга киритаётгани ҳақида маҳаллий матбуот хабар тарқатди. Бундан аввал Р.Алиевнинг “Газета.кз” ахборот агентлиги буткул ёпилган бўлса, яқинда “Қозоғистон тудей” ахборот агентлиги Д.Назарбоева ихтиёрига ўтгани маълум бўлди.\nР.Алиевнинг медиа активларини Дариға сотиб оляпти, деган гаплар тарқаганига қарамай, унинг ўзи ҳеч бир ахборот агентлигини сотмаганини айтмоқда. Р.Алиевнинг медиа активлари кимнинг қўлига қандай ўтиб қолаётгани бўйича расмий хабарлар йўқ.\n“Илгари Р.Алиев ўзгалардан медиа холдингларни куч билан, текинга тортиб олган бўлса, ҳозир унинг Қозоғистонда йўқлигидан фойдаланганлар унга тегишли бўлган мол-мулкни бепул ўзлаштириб олмоқда”, - дейди мухолифат вакили Бўлат Абилов.


Бензин нархининг ошиш сабаблари ва нархни тушириш бўйича режалар ҳақида — Антимонополия қўмитаси вакили – Газета.uz\nБензин нархининг ошиш сабаблари ва нархни тушириш бўйича режалар ҳақида — Антимонополия қўмитаси вакили\nМонополияга қарши курашиш қўмитаси раҳбари ўринбосари Фарруҳ Қорабоев Ўзбекистонда бензин нархининг ошиши сабабларини санаб ўтди ва нархларни барқарорлаштириш бўйича қандай чоралар кўрилаётганини маълум қилди. Жумладан, бензин импорти географиясини кенгайтириш, Аи-80 бензинини кунига 3 минг тоннадан кам бўлмаган ҳажмда етказиб беришни таъминлаш чоралари кўрилмоқда.\nLotinchada На русском языке 16 ноябр 2021, 20:43 Иқтисодиёт\nМонополияга қарши курашиш қўмитаси раиси ўринбосари Фарруҳ Қорабоев Ўзбекистонда бензин нархининг ошишига сабаб бўлган омилларни санаб ўтди. Шунингдек, у бозордаги нархларни барқарорлаштириш учун қандай чоралар кўрилаётгани ҳақида маълум қилди.\nБензин нархи ошишининг сабаблари\n«Мамлактимизда бензинга бўлган талаб охирги икки йил ичида 1,1 млн тоннадан, 1,3 млн тоннагача ошган. Албатта, бу ҳам нарх ошишига ўз таъсирини кўрсатмасдан қолмади. Масалан, 2021 йилнинг январь-апрель ойларидан ўртача (биржада) 54 минг тонна бензин сотилган бўлса, май-октябрь ойларида бу кўрсаткич 84 мингга чиқди», — деди Фарруҳ Қорабоев.\nУнинг таъкидлашича, талабнинг ошиб бориши нархларга катта таъсир кўрсатмоқда. Бундан ташқари, жаҳон конъектурасида Brent усулидаги нефть нархи 53 фоизга, Ўзбекистонда эса кўпроққа ошган. Мамлакатда бензин ишлаб чиқаришда қисман импорт ҳомашёси ишлатилади. Шу жумладан Аи-80 бензинини ишлаб чиқаришда ҳам. Лекин импорт хомашёси асосан юқори октанли бензинни ишлаб чиқаришда фойдаланилади.\n«Бир қанча (мисолларни) келтириб ўтмоқчиман, тайёр маҳсулот сифатида бензин импорти охирги 2 йилда сезиларли даражада ошган. Масалан, 2020 йилда 188 минг тонна бензин импорт қилинган бўлса, жорий йилнинг 10 ойининг ўзида 221 минг тонна импорт қилинган. Бунда импортнинг асосий қисми, яъни 154 минг тоннаси юқори октанли Аи-92 маркали бензинга тўғри келади», — деди у.\nАйтилишича, йил бошидан хомашё нархининг ўсиш тендециясидан келиб чиқилса, йилнинг бошига нисбатан тайёр маҳсулотни импорт қилиш қисқарган. Масалан, Аи-80 бензини импорти 7 бараварга қисқарган.\n«Шу билан бирга, Аи-92 маркали бензиннинг импорт нархлари йил бошига нисбатан бир ярим бараварга ошгани сабабли импорт ҳажми деярли 7 бараварга қисқарган. Ички бозор тўйинмаганлиги сабабабини ҳам биз омил сифатида эътироф этишимиз керак. Иккинчи яққол омил айрим ишлаб чиқарувчиларнинг ички бозордаги монопол мавқеи сақланиб қоляпти ҳамда биржа бензинини харид қилишда майдароқ ёки ўрта майдароқ харидорларнинг имкониятлари бироз чекланган», — дея таъкидлади Фарруҳ Қорабоев.\nУнинг сўзларига кўра, январь-ноябрь ойларида 869 минг тонна бензин савдога чиқарилган ва шундан 85 фоизи Аи-80 маркали бензинга тўғри келади. Қолган қисми Аи-91 бензини ҳисобланади. Шундан 76 фоиз бензин Бухоро нефтни қайта ишлаш заводи, 10 фоизи Фарғона нефтни қайта ишлаш заводи, қолган 14 фоизи эса турли майда ишлаб чиқарувчилар ҳиссасига тўғри келади . Шу билан бирга, октябрда кунлик қуйиш 4,5 минг тоннадан сотилган бўлса, ноябрь ойида бу кўрсаткич 2400 тоннагача тушиб кетган, яъни таклиф қисқарган. Ички бозорда бензин таклифининг қисқариши эса нарх босимини вужудга келтирган.\nБиржада, умуман, нефтни қайта ишловчи заводлар томонидан бензинни биржага нефт базаларида сотиб олиниши учун темир йўл вагонлари нормасида, яъни йирик портларда 60 тоннадан кам бўлмаган лотларда қўйилиши, айрим кичик ёқилғи қуйиш шохобчалари, кичик бизнес субъектлари имкониятларини чеклаган.\nФарруҳ Қорабоев йирик улгуржи сотиб оладиган нефт базаларининг молиявий имкониятлари ва уни биринчи навбатда сақлаш инфраструктураси мавжудлиги уларга биржа савдоларига устунлик яратаётганини ҳам таъкидлади. Бунда бензинни йирик хажмларда сақлаб тура олиши, яъни сотиб олгандан кейин сақлаб тура олиш инфраструктураси асосан «Ўзбекнефтгаз» тасарруфидаги базаларда мужассамлангани ҳам ўз таъсирини ўтказган.\nНархни барқарорлаштириш учун чоралар\nЮқоридагилардан келиб чиқиб, тезкор чоралар кўриш мақсадидида Иқтисодий тараққиёт вазирлиги, Монополияга қарши курашиш қўмитаси, Ҳисоб палатаси ва Молия вазирлиги вакилларидан иборат ишчи гуруҳи тузилди, деди Фарруҳ Қорабоев.\nУнинг айтишича, бугунги кунда ушбу ишчи гуруҳ «Ўзбекнефтгаз», Бухоро нефтни қайта ишлаш заводи, Фарғона нефтни қайта ишлаш заводи кабилар томонидан ишлаб чиқарилаётган автомобиль бензини ишлаб чиқариш, сақлаш ва етказиб бериш билан боғлиқ сарф-харажатларнинг асосли эканини ўрганиб чиқмоқда ҳамда мана шу харажатларни оптималлаштириш ва пасайтириш бўйича иш олиб боряпти.\nБундан ташқари, Фарруҳ Қорабоевнинг айтишича,ушбу ишчи гуруҳ Энергетика вазирлиги ҳамда Инвестициялар ва ташқи савдо вазирлиги билан биргаликда бензин импорти географиясини диверсификация қилиш (кенгайтириш), яъни бошқа бозорлардан олиб келиш имкониятларини кўриб чиқяпти. Бу ички бозорни тўйинтириш мақсадида қилинмоқда. Чунки Қозоғистон олдинги йилларда Ўзбекистоннинг асосий импорт бозори ҳисобланган. Қозоғистон эса 6 ойдан бери экспортни тақиқлаб қўйган. Бу йўналиш имкониятлари ҳозирча чекланган. Янада каттароқ бозор, бу — Россия федерацияси ҳисобланади. Умумий жаҳон бозоридаги тенденциядан келиб чиқиб, айрим россиялик трейдерлар пайтдан фойдаланиб нархларни оширишга ёки таъсир кўрсатишга уринмоқда. Шунинг учун, албатта, импорт географиясини ҳам кенгайтириш лозим.\nҚўмита томонидан «Ўзбекнефтегаз» АЖ, Бухоро нефтни қайта ишлаш заводи, Фарғона нефтни қайта ишлаш заводи ва бошқа ишлаб чиқарувчиларга қуйидаги кўрсатмалар берилган:\nАи-80 бензинини кунлик ишлаб чиқариш ҳажми ва биржага қўйиш ҳажмини 3 минг тоннадан кам бўлмаган ҳажмда таъминлаш. Айнан шу Аи-80 бензинини савдога чиқариш тартиби ҳам ўзгарди;\nумумий биржага чиқарилган бензиннинг 20 фоизини биржага 1 тонналик (ҳозирда 60 тонна) майда лотларда чиқариш чораларини кўриш. Бу бевосита бензинни қуйиб берувчи шохобчаларга имконият яратиш мақсададида қилинади. Умумий бензиннинг шу 20 фоизи савдонинг бир сессиясида қўйилиши белгиланади;\nбиржа савдоларида майда лотларни сотиб олган харидорларга энг яқин нефть базалари орқали етказиб бериш;\nбиржа савдоларида бир харидор томонидан харид қилинадиган максимал бензин ҳажмини белгилаш. Йирик вагон лотларда, яъни 60 тонналик вагонларнинг бир харидори учун 120 тонна белгиланди. Кичик лотлар учун эса бир сессияда давомида бир харидор учун максимал 10 тонна этиб белгиланди.\nФарруҳ Қорабоев ишчи гуруҳ томонидан кўрилган тезкор чора-тадбирлар 10 кун ичида ички бозорда нархларнинг барқарорлашишига ўз таъсирини кўрсатишига умид билдирди.\nБир тонна Аи-80 бензинининг биржа нархлари йил бошидан буён 72,1 фоизга ошди 12 ноябр 2021, 17:09\nЎзбекистон 9 ойда 289 млн литр бензин импорт қилган 7 ноябр 2021, 12:57\nЭнергетика вазирлиги бензин нархи ошишига изоҳ берди 6 октябр 2021, 16:00


Кластер далаларида иш қизғин | QISHLOQ HAYOTI\nАпрель 3, 2018 Marks Yusupov\tАгросаноат\nПрезидентимизнинг 2017 йил 19 майдаги Бухоро вилоятида замонавий пахта-тўқимачилик кластерини ташкил этишга оид қарори асосида фаолиятини бошлаган “Bukhara cotton tekstile cluster” масъулияти чекланган жамияти шаклидаги пахта-тўқимачилик корхонаси ва унинг пахта етиштириш ҳамда пахтани қайта ишлаш шўъба корхонаси мамлакатимиз аграр соҳасини замон талаблари даражасида тараққий эттиришга хизмат қиладиган бугунги куннинг қалдирғоч лойиҳаси, дея эътироф этилмоқда.\nЧунки бу пахта хомашёсини етиштиришдан тортиб, уни чуқур қайта ишлаш йўли билан юқори қўшимча қийматга эга, жаҳон стандартларига мос келадиган, юқори сифатли тайёр маҳсулотлар ишлаб чиқариш ва уларнинг реализацияси билан шуғулланувчи корхоналарни битта бошқарув тизимида бирлаштирган ишлаб чиқаришни ташкил қилиш услубидир. Яна бир қувонарли томони, бу ерда фан ва замонавий ишлаб чиқариш жараёни ўзаро боғланган.\nЎтган йилнинг иккинчи ярмида ўз фаолиятини бошлаган корхонага тегишли 8 минг гектар ер майдонида кузги-қишки агротехник тадбирлар – ерларни шудгорлаш, текислаш, маҳаллий ўғит киритиш, ариқ-зовурларни қазиш, шўр ювиш каби тадбирлар ўз муддатларида бажарилди.\n– Агротехник тадбирларни бажаришда деҳқончилик маданияти талабларига алоҳида эътибор қаратилди, – дейди агрокорхона бош агрономи Норбой Жалилов. – Бизда ҳар бир ишга катта масъулият билан ёндашилади. Сабаби 2500 кишилик меҳнат жамоамизнинг барча аъзоларига бажарган ишига қараб маош бериб борилади. Юқори ҳамда сифатли ҳосил етиштиришнинг пировард натижасидан эса барчамиз бирдек манфаатдорлигимизни яхши биламиз. Бу эса белгиланган режаларимизнинг амалга ошишида муҳим омил саналади.\nАйни кунларда ерга чигит қадаш юмушлари уюшқоқлик билан олиб борилмоқда. Мавжуд чигит экиладиган 7 минг 300 гектар майдоннинг барчасида нам сақлаш тадбирларини ниҳоясига етказган агрокорхона миришкорлари ерга барака уруғини қадашни бошлади.\nБу тадбирларни бажаришда улар 30 та отрядга бирлашган 30 та юқори унумли ҳамда 60 та бошқа техника ва механизмлар кучидан самарали фойдаланмоқда. Отрядларнинг ярми ерларни экишга ҳозирлаётган бўлса, ярми экиш ишлари билан банд.\nЭкиш ишлари “КЕЙС-1200” русумли сеялкалар ёрдамида олиб борилаётган бўлиб, бундай ускуна ерга чигит қадаш билан бир вақтнинг ўзида унинг ён қисмига ўсимликнинг келгусида баравж ривожланиши учун зарур бўладиган минерал ўғитлар жамланмасини ҳам киритиш имкониятига эга. Корхона мутахассисларининг таъкидлашича, ҳар бир гектар ерга 35 килограммдан уруғлик чигит ва 350 килограммдан фосфорли, азотли ва калийли ўғитлар аралашмаси киритилмоқда.\nҲар бир сеялканинг иш унумдорлиги ўрта ҳисобда 35-40 гектарни ташкил этаётганини инобатга олсак, бир кунда ўртача 550-600 гектар майдонга уруғ қадаш имкони бўлади. Демак, кластерчилар қисқа муддатда бу муҳим агротехник тадбирни якунлаш ва эртаки кўчат ундириб олиш имкониятига эга бўлишади.


ЙЎЛИМИЗ (Ҳақиқий тиббиёт ҳақида) « Ўзбекистон Халқ Ҳаракати\nЙЎЛИМИЗ (Ҳақиқий тиббиёт ҳақида)\n04 August 2019 - 18:28\nОйдин Солиҳ ва Ҳатича Мисга. Вильнюс, Литва 2010\n(Ҳақиқий тиббиёт ҳақида)\nУстозим Ойдин Солиҳнинг вафотидан кейин, кўп одамлар унинг исмидан фойдаланиб озгина танилганидан кейин, Ойдин Солиҳнинг ҳеч қачон маъқулламаган усулларини қўллашга бошлашган.\nДоим айтганимиздек, бизнинг асосий мақсадимиз, нафақат атрофимиздагилар балки, мамлакатимиз, умматимиз, ҳатто бутун башариятнинг экологик мувозанатни бузмасдан табиий, соғлом, ҳузурли, инсондек яшаш ва яратилиш ғояасига эришиш йўлидан хабардор бўлишига ҳисса қўшишдир.\nБу ишларни дўстларимиз ва азиз ёрдамчиларимиз билан биргаликда қилишга ҳаракат қилаяпмиз. Аммо, биз билан ишлашини айтган, фақат ёндошув ва услуби бизга зид баъзи кишилар ҳақида тез-тез келаётган огоҳлантиришлардан кейин ушбу мақолани ёзишга мажбур қолдик.\nМенинг ёрдамчиларим: Оврупода иш олиб бораётган журналист Муқаддас Хоним, Соқария ва Истанбулдаги ишларни олиб бораётган диетика мутахассиси Зулал Хоним, компютер мутахассиси Малика Хоним, диетика мутахассиси Осуда Хоним, Анқарадаги ишларни олиб бораётган иқтисодчи Ойша Хоним ва диетика мутахассиси Сумайя Хоним, шунингдек собиқ ёрдамчиларимдан ҳали ҳам ишларга ёрдам бераётган ҳамшира Марва Хоним ва ўқитувчи Бушра Хонимлардир.


Ерларни лакрица етиштириш йўли билан мелиорациялаш – Tadbirkor-Fermer\nЕрларни лакрица етиштириш йўли билан мелиорациялаш\nЛакрица( Glycyrrhiza glabra L.) – муҳитни юқори даражада оптималлаштириш хусусиятига эгадир, у тупроқни органик моддалар билан бойитиб, тупроқнинг физик, кимёвий хоссалари ва биологик фаоллигини яхшилаш орқали деградациялашган шўр ерларнинг унумдорлигини барқарор такрор ишлаб чиқариш учун асос яратади.\nТехнологияни қисқача баёни:\nЎзбекистонда суғориладиган ерларнинг 49% қисми шўрланган ва алмашлаб экишдан чиқарилган анчагина участкалар деградациялашган. Ҳозирги вақтда шўрланган ерларни туздан тозалаш амалиёти катта харажатларни ва суғориш учун сувни талаб қилади ҳамда тупроқнинг хоссаларини пасайтиради. Лакрица етиштириш йўли билан унумдорликни тиклашнинг биологик усули хозирда қўлланилаётган амалиётга муқобил бўлиб хизмат қилиши мумкин.\nЛакрица агрономик жихатдан қимматли сувга чидамли агрегатлар миқдорини 70-80%га оширади, тупроқнинг ҳажм массасини оптимал зичлик (1,3-1,4 г/см3) миқдоригача пасайтиради. Илдизи 3,5-4 м чуқурликгача кириб борган ҳолда катта миқдордаги шўрланган ерости сувларнини сарф қилиб, уларнинг даражасини пасайтиради ва ерларни шўрини кичикроқ миқдоргача камайтиришга кўмаклашади. Гумус миқдори 0,7%дан 1,5-1,64%гача (ўсимликнинг ёшига боғлиқ равишда) ошади, ҳамда тупроқни азот (баргларда), фосфор (пояларда) ва калийнинг (уруғларда) тўпланиши ҳисобига тупроқни озуқа элементлари билан бойитади. Лакрица бошқа экинларни етиштириш норентабел бўлган, деградациялашган ёки унумдорлиги паст ерларда вегетатив усулда (илдизи билан) экилади. Ўсимликни парвариш қилиш жуда кам харажатни (ўғит, культивация, суғориш харажатлари) талаб қилади. Лакрица бегона ўтлар, жумладан қамиш билан рақобатда ғолиб бўлади. Бир жойда 10 йилдан ортиқ ўсади. Ротация тугагандан сўнг, илдизини олиб ташлаб, далани бошқа экин учун тайёрланади. Илдизлари чуқур жойлашганлиги сабабли баққуват илдизларини йиғиб олиш қийинчилик туғдиради. Мелиоратив мақсадларда лакрица етиштириш натижасида ер устки қисмининг сотишдан қўшимча фойда олиш ҳам мумкин, чунки улар шифобахшлик хусусиятига, ҳайвонлар учун қимматли озуқавий хоссаларга эга. Яхши парвариш қилинганда учунчи йилдаёқ илдизларини йиғиб олиш мумкин, бунда ҳосил 10 т/га ни ташкил қилади. 1 гектардан олинадиган фойда 11 млн. сўмга яқин бўлади.\nЖойлашув ўрни: Сирдарё вилояти Ғалаба фермер хўжалиги.\nТехнология қўлланган майдон: 100 га.\nЕрдан фойдаланишдаги бош муаммолар ва ерлар деградациялашувининг асосий сабаблари: Ер деградациялашувининг бош сабаблари: тупроқ шўрланиши ва ботқоқланиши, органик моддаларни йўқолиши, зичлашуви, эскирган агротехнологиялар ва суғориш услубларини қўллаш туфайли тупроқ таркибининг бузилиши ва бошқалардир.\nМазкур технологиянинг асосий техникавий функциялари: Тупроқнинг ҳажм массасини камайтириш, ерларнинг тузини ювиш, ерости сувлари даражасини пасайтириш, гумус ва озуқавий элементлар миқдорини ошириш тупроқнинг таркибини ва биологик фаоллигини яхшилаш.\nФойдаланилаётган ер типи\nСуғориладиган ҳайдов ер. Кўп йиллик (ноўрмон)экинларни етиштириш- Вм (Ср).\nВ2: Ўт ва кўп йиллик ўтсимон ўсимликлар.\nЎртача йиллик ёғин миқдори: 200-400 мм.\nТупроқ унумдорлиги: паст ва жуда паст.\nҲайдаладиган майдондаги гумус миқдори: 1% кам.\nТупроқнинг табиий дренажланганлиги/ инфильтрацияси: ўрта.\nЕрдан фойдаланувчилар: фермер ва деҳқон хўжаликлари.\n– деградациялашган ерлар унумдорлигининг тикланиши;\n– экологик фойда;\n– юқори даражада қопланиши; жаҳон бозорида талабнинг мавжудлиги;\n– қимматли тиббий хусусиятлари;\n– саноатнинг турли тармоқларида кўп мақсадли фойдаланиш;\n– чорвачилик ва асаларичиликда фойдаланиш учун салоҳиятнинг мавжудлиги.\n– илдизларнинг чуқур ўсиши ва экинзорларнинг ифлосланиши оқибатида лакрицанинг ротацияси тугугандан сўнг тупроқни бошқа экинга тайёрлаш қийинчиликлари.


Икки жаҳонни топмоққа Қуръон етур « Ўзбекистон Халқ Ҳаракати\nИкки жаҳонни топмоққа Қуръон етур\n02 July 2017 - 9:00\nТАРИХИ МУҲАММАДИЙ — 177\nРАСУЛУЛЛОҲ СОЛЛАЛЛОҲУ АЛАЙҲИ ВАСАЛЛАМНИНГ МЎЖИЗАЛАРИ-5\nСуякларга, тахта парчаларига, хат ёзгудек ҳар хил тоза нарсаларга ёзиб қўйилмиш эди. Қуръонни бутун ёд олган саноқлик кишилар ҳам бор эди. Расулуллоҳнинг тирик вақтларидаёқ Қуръон ёзилмиш ҳам саҳобалар кўнгилларида ёдламиш эдилар.\nАммо Қуръоннинг китоб суратига келтириб, қоғоз устига ёзилиши эрса Ҳазрати Абу Бакр Сиддиқ халифалик даврида бутун саҳобаларнинг иттифоқлари билан амалга оширилмишдир.\nҲазрати Усмон даврига келгунча бутун мусулмонлар ўқиган Қуръонлар эрса шу нусхадан олинмиш эди. Сўнгра Қуръон қироатида ихтилоф чиққач, шу нусхадан тўрт нусха ёздириб, Ислом оламига тарқатди. Бошқаларини куйдиришга буюрди. Бизнинг шу кунларда ўқиб юрган Қуръонимиз ўшал Ҳазрати Усмон разияллоҳу анҳу ёздирган Қуръон нусхаларидандур.\nҚуръон «Бо» ҳарфи билан бошланиб «Син» ҳарфи билан тугади. Бу иккови қўшилса, «Бас» бўлур. Яъни, икки жаҳонни топмоққа Қуръон етур, демакдур.\nНечун «бо» бирла «син» келмишди Қуръон бош оёғида,\nДемак икки жаҳоннинг раҳбари чун «бас» демакдур.\nАммо Қуръоннинг дунёга келиш тартиби эса, ёзилиш тартибидан бутунлай бошқадур. Чунки Қуръоннинг биринчи ваҳийда келгани Алақ сураси эди, сўнгра Муддассир, ундан кейин Муззаммилдур, энг охирги сура эрса, Тавба сураси эди.\nҚуръоннинг улуғ мўжиза эканлигини юқорида айтиб ўтдик. Лекин бунинг мўжизалигини билмак учун ақл юргизмак, фикр ишлатмак керакдур. Ақл кўзи очиқ олимлар олдида Қуръоннинг мўжизалигида ҳеч шак йўқдур.\nШунинг учун Аллоҳ таоло Пайғамбаримизга икки турлик мўжиза бермишдур. Бириси ақлий мўжиза, иккинчиси ҳиссий мўжизадур. Ақлий мўжиза Қуръондур, ҳиссий мўжиза деб халққа кўрсатиб туриб, ақлдан ташқари, одатдан ташқари бир иш қилғанга айтилур.\nМасалан, Пайғамбаримиз соллаллоҳу алайҳи васаллам Табук чўлида бармоқлари орасидан от-улови билан эллик минг киши ичиб қонғудек сув чиқардилар. Расулуллоҳнинг бу мўжизалари эрса шунча кўп аскар кўз олдиларида бўлганликдан, унинг аниқлигида ҳеч гумон йўқдур. Унга гумон қилганлар эрса, Макка шаҳрининг борлигига гумон қилгандек бўлиб, кулгуга қолгайлар. Энди биз бу ўринда Расулуллоҳнинг ҳиссий мўжизаларини баён қилурмиз. Маълум бўлгайким, Қуръондан бошқа Пайғамбаримиз кўрсатган мўжизалари ичидаги энг улуғроғи «Ой ёрилиши» мўжизасидур. Бунинг воқеаси шундай бўлган эди:\nҚурайш раисларидан Валид ибн Муғийра, Абу Жаҳл, Ос ибн Воил ва бир қанча кишилар бир тўп бўлиб, Расулуллоҳ олдиларига келишди. Сўнгра алар:\n— Эй Муҳаммад, агар сен биз сўраган мўжизани кўрсатур бўлсанг, у чоғда сенга иймон келтургаймиз. Қани, сен Аллоҳ юборган пайғамбар экансан, шу устимиздаги турган ойга ишорат қил, у иккига бўлинсин. Ўшанда сенинг сўзингга ишонурмиз, — дедилар.\nШу кечаси ўн тўрт кунлик ой тўлиғи эди. Улар шу талабни қўйгач, Расулуллоҳ соллаллоҳу алайҳи васаллам ойга бармоқ кўтариб ишорат қилдилар эрса, Аллоҳ амри билан иккига бўлинди.\nБир бўлаги ўз ўрнида қолиб, иккинчи бўлаги Жарўа тоғининг тўғрисига келиб турди. Расулуллоҳ соллаллоҳу алайҳи васаллам:\n— Мана, кўринглар, Аллоҳ қудратини, — деб ойга ишора қилдилар.\nШундоғ улуғ мўжизани кўриб турсалар ҳам яна иймон келтиришмади.\n— Муҳаммад бизни сеҳр қилди, кўз бойлади, — дедилар.\nАнда ўз ичларидан бир киши туриб:\n— Атрофдан келган йўловчилардан сўраб кўрайлик, бизни сеҳр қилган бўлса ҳам, уларни сеҳр қила олмағай, — деди.\nҲар томондан келувчи кишилардан сўрадилар эрса:\n— Шу тунда шу соатда биз фалон жойда эдик. Ой икки бўлак бўлди, кўрдик, — деб ҳаммалари гувоҳлик бердилар.\nБу билан ҳам тавфиқ топмадилар. Аммо мўминларнинг иймонлари яна ҳам зиёда бўлди. Бахтсиз кишиларга эрса мундоқ улуғ неъматдан заррачалик ҳам баҳра етмади.\nБу мўжиза ҳижратдан беш йил илгари Макка шаҳрида бўлган эди. Икки парча бўлиб ёрилган ой эрса бир-бирига қўшилмай бир-икки соатча туриб, сўнгра қўшилди. Муни кўрдилар эрса яна иймон келтирмадилар, мана шу чоғда «Иқтаробатис-сўату ваншаққал-қамару» ояти нозил бўлди.\nЯъни, «Қиёмат яқинлашди, ой ёрилди», демакдур. Бу оят мазмунидан маълум бўлдиким, Расулуллоҳга мўжиза бўлиб, ой ёрилмиш эрса, бу ҳам қиёмат аломатидур.\nБу мўжизага шак келтирмак мусулмон кишига дуруст эмасдур. Чунки бу мўжизанинг ҳақлиги юқориги оят билан, ҳам ҳадис билан собит бўлди. Мунга инкор қилиш Қуръонни инкор қилиш, демакдур.


Элдорнинг агенти яна бир ўзбек футболчисини юлдуз қилмоқчи (Тўлиқ интервью)\n17 февраль, 2021, 22:00\nТеглар:Элдор Шомуродов | Женоа | Ростов | Самвел Бабаян\nВаҳоланки, Самвел Бабаян ва Леонид Кучук уни қанот ҳужумчиси сифатида майдонга туширар эди.\nТаниқли Россиялик журналист ва блогер Нобел Арустамян Элдор Шомуродовнинг агенти – Қаҳҳор Мўминов билан суҳбат уюштирди. Ушбу интервьюда асосан «Женоа»даги ҳамюртимиз ҳақида сўз борди.\n- Айтингчи, агентлигингиз Элдорни қандай қилиб топди?\n- Албатта, Ўзбекистондан топдик. У ўша пайтда миллий терма жамоадан чақирув олган эди. Шунингдек, «Бунёдкор»нинг асосий ҳужумчиси эканлиги ҳам эътиборимизни тортди. Бунга қадар, биз МДҲ давлатларидаги иқтидорли футболчиларни кузатиб борар эдик. Бизга Тошкент клубида қанот ҳужумида тўп сурувчи бақувват йигит ҳақида маълумот беришди. Уни бизга Ермоленкога ўхшаб кетувчи ўйин манераси бор эканлигини маълум қилишди. Ўзбекистонга учиб кетдик ва унинг ўйинларини томоша қилдик. Оила аъзолари билан учрашдик. Ҳозир биз уни марказий ҳужумчи сифатида биламиз, бироқ бунинг ортида Валерий Карпиннинг меҳнати ётибди. Айнан у биринчи бўлиб, Элдорни марказий ҳужумчи сифатида майдонга туширган. Ваҳоланки, Самвел Бабаян ва Леонид Кучук уни қанот ҳужумчиси сифатида ўйнатарди.\n- Қаҳҳор, сен ўзи Ўзбекистондансан. Бу Элдор билан жиддий шуғулланишингга туртки бўлдими?\n- Менимча, бу Элдор учун ёқимли бонус бўлди. Менга эса, унинг оиласи билан алоқа ўрнатишда бу фактор кўмак берди. Бу шунчаки тасодиф, холос. Бизда бошқа миллат вакиллари жуда кўп. Ўзбекистонлик мижозларимиз сони иккита, холос.\n- Сир бўлмаса, иккинчи мижозинг ким?\n- Бу бизнинг фахримиз Ҳожимат Эркинов. Ҳожимат келажаги порлоқ йигит. У қанот ҳужумида тўп суради. Ҳозирда «Пахтакор» жамоаси шарафини ҳимоя қилмоқда. Айни дамда, Дубайда клуби билан ўқув-йиғин машғулотларини ўтказмоқда. У яқинда Россиянинг «Зенит» ва «Спартак» клублари билан ўртоқлик учрашувларида иштирок этди.\n- Сен Элдор ва унинг оила аъзоларига биринчи учрашувда нима ваъда бергансан?\n- Биз ҳамкорлик борасида келишувга эришганимизда, ҳаракат йўналиши умуман ўзгача эди. Элдор Осиёда жуда таниқли футболчи. У «Ростов»га келганида «no name» эди. Осиёда терма жамоасининг асосий таркиб футболчиси бўлишига қарамай, у Россияда сабр қилишга мажбур бўлди. Осиёнинг бадавлат клублари Элдорга бир неча баробар каттароқ маош беришга тайёр бўлса ҳам, ойига 10 минг АҚШ доллари эвазига «Ростов»да қолишни афзал кўрди. Ваҳоланки, Элдорга Қатар ва БАА клублари йилига бир миллион доллар беришга тайёр эди.\n- Ҳамкорлик олдидан Элдорни Европанинг кучли чемпионатларида тўп суриши ҳақидаги ваъдалар берилганми?\n- Шартнома имзолаш учун эмас, ўз кучимизга ишонганимиз учун ваъда бердик. Элдор ҳам ҳаммасига сабр қилишини айтди. У аввал бошидан Европада тўп суришни ният қилган.\n- Мен Элдор билан суҳбатлашганимдан сўнг, унинг камтарин ва меҳнаткаш эканлигини ҳис этдим. Нима деб ўйлайсан, у эришаётган ютуқлар ортида нима ётибди? Меҳнат ёки Яратган тақдим этган иқтидор?\n- Ўйлашимча, биринчиси муҳимроқ. Ҳаётий тажрибамдан келиб чиқиб айтишим мумкин, футболчининг фаолиятида биринчи омил ҳал қилувчи ролни ижро этади. Мен Элдорнинг чиройли хулқи ҳақида кўп мақтовлар эшитаман. Бу Ўзбекистон учун нормал ҳолат. У ердаги болаларни шундай тарбия қилишга одатланишган. Тўғри, катта шаҳарларда бу тарбия у қадар кўринмаслиги мумкин, аммо чеккароқ жойларда бу омил яққол кўзга ташланади. Элдор жуда ҳам тақводор йигит. Боз устига, меҳнаткаш ва камтарин. Бундай характер эгаси ўз-ўзини бемалол янги даражага олиб чиқиши мумкин.\n- Элдорнинг ота-онаси билан алоқа ўрнатиш қийин кечмадими? Фарзандини аввал Россия, кейин Италияга жўнатишда муаммолар пайдо бўлмадими?\n- Улар билан тил топишиб кетиш учун кўп вақт кетмади. Элдорнинг Европага кўчиб ўтишини биз анча аввал биргаликда режалаштирган эди. Элдорни илк бор кўрганимиздаёқ, унинг имкониятлари юқори эканлигини англаганмиз.\n- Элдор Россияга ташриф буюрганида адаптация жараёни оғир кечмадими?\n- Йўқ, энг қизиғи шундаки, у мендан ҳеч нарса сўрамади. У жуда ҳам тортинчоқ. Мени унинг камтарлиги илк кунларданоқ ҳайрон қолдирди.\nУ янги йилдан аввал уйланиш мақсадида Тошкентга йўл олиши керак эди. Биз Тошкентга Ростовдан рейс йўқлиги учун Москвага учиб келдик. Соат 15:00 да кутиш хонасига ўтдик. Ўзбекистонга самолёт 21:00 да учар экан. Бирданига у тўйда кийиш учун костюм шим олмаганини айтди. 3 соат давомида унга тўйда кийиш учун костюм қидирдик.\n- Унинг тўйида 1000 киши меҳмон бўлгани ростми?\n- Тошкентда 500 киши учун дастурхон ёзилди. Кейин у туғилиб ўсган Жарқўрғонда ҳам 500 киши тўйда иштирок этди. Биласизми, бизда тўйга ҳеч кимни таклиф этишмайди. Дарвозалар эрталабдан очилади ва ҳаммани табассум билан кутиб олишади.


Президентимизнинг АҚШга ташрифи самарали бўлиши кутилмоқда\nЎзбекистон Республикаси Президенти Матбуот хизмати раҳбари Комил Алламжонов АҚШ пойтахти Вашингтон шаҳридаги матбуот марказида брифинг ўтказди.\n“- Хабарингиз бор, 15 май куни Ўзбекистон Республикаси Президентининг АҚШга расмий ташрифи бошланади, - дея брифингни бошлади матбуот котиби К. Алламжонов. - Давлатимиз раҳбарининг самолёти 15 май куни Вашингтондаги Эндрюс аэропортига қўнади.\nШавкат Мирзиёевни АҚШ давлат департаменти раҳбарияти ва бошқа расмий шахслар кутиб олади. Бу ташрифга ҳар икки томон ҳам катта эътибор билан қарамоқда. АҚШ маъмурияти Ўзбекистон президенти ташрифини тарихий, деб баҳоламоқда. Фурсатдан фойдаланиб, сизларга ташрифдан ўрин олган тадбирлар ҳақида маълумот бериб ўтмоқчиман.\nПрезидент Шавкат Мирзиёев 16 май куни Оқ уйда АҚШ президенти Дональд Трамп билан учрашади. Музокаралар аввал тор доирада, кейин кенг доирада бўлиб ўтади. Кенг доирадаги музокараларда Ўзбекистон ва АҚШ делегацияси вакиллари иштирок этади. Сиёсий, савдо-иқтисодий, инвестициявий ва бошқа соҳалардаги ҳамкорликни ривожлантириш масалалари муҳокама қилинади.\nТашриф давомида 40дан ортиқ ҳужжатлар қабул қилиниши, шу жумладан, умумий қиймати 8,5 миллиард долларлик савдо-иқтисодий ва инвестициявий битимлар имзоланиши режалаштирилган. Бу рақамлар, албатта, ташриф давомида ўзгариши мумкин. Бу ҳақда қўшимча маълумотлар берилади. Шу куни кечқурун Ўзбекистон томони расмий қабул маросими ўтказади, бу ерда АҚШ маъмурияти раҳбарияти, вазирлик ва идоралар, йирик компания ва корпорациялар раҳбарлари иштирок этади.\nПрезидентимиз 17 май куни Пентагонга ташриф буюриб, АҚШ мудофаа вазири билан музокара ўтказади. Капитолийда конгрессменлар ва сенаторлар билан учрашиб, мамлакатларимиз ўртасидаги ҳамкорликни ҳартомонлама мустаҳкамлаш масалаларини муҳокама қилади.\nШавкат Мирзиёев Жаҳон банки президенти билан учрашиб, мамлакатимиз иқтисодиётига инвестиция жалб қилиш бўйича музокара олиб боради. Ташриф давомида бўлиб ўтадиган мулоқотлар, уларнинг натижалари ҳақидаги қўшимча маълумотлар матбуот маркази орқали етказиб борилади”.\nташрифи самарали Президентимизнинг кутилмоқда бўлиши АҚШга


Қамоқхона ҳавас қиладиган жой эмас | Azon.uz - Ахборот-таҳлилий портал\nҚамоқхона ҳавас қиладиган жой эмас\n11:00 14.02.2019 881\nОзодликнинг қадри ҳеч нима билан тенглаштирилмайди. Дунё яралибдики инсоният эрк учун курашади. Аммо бу улуғ неъматдан айрилишга инсоннинг ўзи айбдор бўлиб, жамиятга қарши қилмишлари учун зиндону, қамоқларда тутқун бўлса-чи? Айни ҳолатда озодликка чиқиш учун курашнинг ягона йўли, чин дилдан тазарру, тузалиш йўлига кириш ҳисобланади. Зеро, ўғрию қотил, Ватан хоинларини ҳеч қандай жамият кечирмайди.\nҚайта тарбиялаш жараёни\nЖиноятчини қайта тарбиялаш осон иш эмас. Бунинг учун унга аввало жамиятга зарар келтирмай, меҳнат қилиб, самарасидан завқланиб ҳам яхши яшаш мумкинлигини тушунтириш лозим. Бугун мамлакатимиздаги жазони ижро этиш муассасаларида айни йўналишда иш олиб борилмоқда.\nМуассасаларда маҳбуслар қайта тарбияланади. Улар учун касбга ўргатадиган махсус ўқув курслари, мактаблар, коллежлар фаолият юритмоқда. Бошқармамиз таркибида қатор ишлаб чиқариш корхоналари, дехқончилик, чорвачилик, балиқчиликка ихтисослашган хўжаликлар мавжуд. Бу масканларда маҳбуслар учун иш ўринлари яратилган. Муносиб маош белгиланган. Жумладан, мебель ишлаб чиқариш, замонавий ёғоч кесиш ва унга ишлов бериш, тикув, пайпоқ тўқиш ва нақш босиш цехлари фаолият юритяпти. Маҳкум жазони ижро этиш жараёнида ҳам ишлаб, оиласига кўмаклашиши, жамиятга фойда келтириши мумкин. Шу йўл билан жазо муддатини ўтаётган 22 397 нафар маҳкум хақ тўланадиган ижтимоий фойдали меҳнат билан таъминланган. Бу жараён қатий назорат остида жаҳон стандартлари даражасида олиб борилади.\nМутахассисларнинг таъкидлашича, барча турдаги маҳсулотлар, айниқса қурилиш маҳсулотлари ва мебель жиҳозлари юқори сифати ва нархининг арзонлиги билан харидорларга манзур бўлиб, нафақат ички, балки ташқи бозорда ҳам ҳаридоргир. Мисол учун, 2018 йилнинг 6 ойи давомида маҳбуслар томонидан ишлаб чиқарилган 81 млрд 489,7 млн сўмлик маҳсулот истеъмолчиларга етказиб берилган. 270 минг АҚШ долларилик маҳсулот чет мамлакатларга экспорт қилинган.\nАксарият ривожланган давлатларда маҳкумларни сақлаш, озиқ-овқат таъминоти масаласи жазо муддатини ўтаётган шахснинг ўзига юкланади. Ўзбекистонда эса бу харажатлар республика бюджетидан қопланади. Улар ишлаб топган маблағлар эса махсус ҳисоб рақамларига ёки оилаларига юборилиши мумкин. Шунингдек, муассасалар ҳудудида дўконлар ташкил қилинган бўлиб, маҳбус хоҳлаган озиқ-овқат маҳсулотини ҳарид қилиши мумкин.\nШунингдек, маҳбусларнинг соғлигини сақлаш йўналишида ҳам қатор ишлар амалга оширилмоқда. Мисол учун, 2017 йилда муассасалардаги тиббиёт йўналишига 8 млрд. сўмга яқин маблағ ажратилиб, даволаш-профилактика ёрдами кўрсатиш бўлимлари модернизация қилинди. Энг илғор лаборатория ва ташхис даволаш ускуналари ўрнатилди. Натижада маҳкумларнинг турли юқумли ва бошқа касалликларга чалинишининг олдини олиш, улар саломатлигини ишончли ҳимоя қилиш борасида. Ўзбекистон Марказий Осиё минтақасида етакчи ўринга чиқиб олди.\nМанба «Маҳалла» газетаси.